Tabiat-Tabiat Pelik Tokoh-Tokoh Dunia

Semua orang ada tabiat pelik masing-masing. Mungkin bagi anda, ia merupakan sesuatu yang memalukan atau tidak dapat dielakkan tetapi itu memudahkan orang mengenali siapa anda. Usah bimbang, tokoh-tokoh terkenal juga mempunyai tabiat pelik mereka yang tersendiri.

Semua mengenalinya sebagai tokoh hebat dalam dunia matematik dan falsafah. Malah, Pythagoras juga merupakan tokoh terawal yang menunjukkan minat terhadap diet berteraskan sayur-sayuran (vegetarianism).

Di sebalik minatnya terhadap diet makanan tersebut, rupa-rupanya beliau sama sekali tidak suka sebarang makanan berbentuk kekacang. Kebenciannya terhadap makanan itu sangat ketara sehinggakan Pythagoras menegah mana-mana pengikutnya untuk tidak memakan kekacang. Bagaimanapun, tidak diketahui sama ada kebencian ini didorong oleh faktor kesihatan atau sebaliknya.

Bagi penggemar lagu-lagu klasik orkestra, tidak sah jika tidak mendengar lagu-lagu yang digubah oleh Ludwig van Beethoven. Antara lagu gubahannya yang terus malar hijau hingga hari ini ialah Simfoni No.9 dan Fur Elise.

Tetapi tidak ramai tahu komposer berdarah Jerman itu mendapat inspirasi untuk lagu-lagu gubahannya semasa mandi. Beliau akan berjalan-jalan dalam biliknya sambil memikirkan gubahannya sebelum mandi dan meneruskan kerjanya itu.

Nama Honore de Balzac mungkin kurang dikenali berbanding nama Agatha Christie, Sir Arthur Conan Doyle atau rakan senegara, Alexandre Dumas. Tetapi di mata orang Perancis, de Balzac merupakan seorang penulis novel yang hebat.

Namun begitu, penghasilan karyanya memerlukannya minum 50 cawan kopi dalam sehari. Dan beliau mendakwa boleh bekerja selama 48 jam dengan tiga jam rehat. Mungkin atas sebab inilah, de Balzac berupaya menghasilkan novel seperti Louis Lambert dan Seraphita.

Stravinsky merupakan antara komposer dan pemain piano terkenal Rusia pada abad ke-20. Antara lagu gubahannya yang terkenal ialah Firebird, Le Rossignol (The Nightingale) dan Petrushka. Bila ditanya apa rahsia penghasilan lagu-lagu sebegini, Stravinsky mendedahkan beliau berdiri di atas kepala selama 15 minit dengan tujuan mengosongkan kepalanya. Setelah itu, barulah kerja-kerja penggubahan dilakukan.

Sebut saja nama da Vinci, ramai membayangkan lakaran The Vitruvian Man, mahakarya agungnya Monalisa atau pelbagai rekaan aneh yang melangkaui zamannya. Tetapi tidak ramai tahu dalam tempoh 24 jam, beliau hanya tidur sebentar saja. Tabiat ini turut diikuti oleh pereka-pereka genius lain seperti Nikola Tesla dan Thomas Edison.

Ramai mengetahui tabiat tidurnya tidak lebih daripada dua jam dalam sehari. Tetapi tabiat pelik pereka berdarah Serbia-Amerika lebih daripada itu. Ada mendakwa Tesla suka menggerakkan jari kakinya 100 kali bagi setiap kaki sebelum tidur. Alasannya mudah, ia dikatakan boleh merangsang sel otaknya.

Dan seperti didedahkan dalam siri dokumentari terbitan History, The Tesla Files, beliau juga amat meminati burung merpati. Selain itu, Tesla tidak suka melihat barang kemas dan perempuan gemuk.

Sebut saja genre misteri penyiasatan, tidak sah jika tidak menyebut nama Christie. Beliau bertanggungjawab memperkenalkan watak penyiasat Hercule Poirot dengan watak tersebut sebenarnya diinspirasikan daripada detektif terkenal ciptaan Conan Doyle, Sherlock Holmes.

Tetapi jika ada menjangkakan Christie menulis kisah Poirot atau Miss Marple di meja atau pejabat biasa, lupakanlah. Hakikatnya, beliau menulis di mana saja beliau rasakan boleh mempengaruhi mood penulisannya baik di dapur atau bilik hotel. Christie juga suka menulis menggunakan mesin taip, justeru kadang-kadang sesetengah kisah ditulis tanpa sebarang perancangan plot.

Tabiat pelik tokoh fizik terkenal dalam sejarah ini sebenarnya amat panjang. Semasa kecilnya, beliau dianggap lembap dan mengalami kesukaran untuk berkata-kata. Namun begitu, Einstein tidak pernah melihatnya sebagai satu kelemahan kerana ia membolehkannya memikirkan pelbagai persoalan kehidupan seperti teori kerelatifan.

Tetapi selepas bergelar warga emas, tabiat aneh beliau membuatkan ramai menggaru kepala. Einstein dikatakan suka membiarkan rambutnya panjang, tidak lagi memakai stokin dan menurut kisah seorang pemandunya, pernah memakan belalang hidup-hidup.

Bagi individu yang suka bekerja atau berfikir dalam keadaan berdiri, anda tidak keseorangan. Bagi pemikir dan filsuf abad ke-19 ini, sesiapa yang bekerja dalam keadaan tenang memang patut dimarahi berbakul-bakul. Salah seorang yang pernah dimarahi oleh Nietzsche ialah rakannya Gustave Flaubert dengan gelaran penihilis.

Selain Nietzsche, tokoh-tokoh terkenal yang suka bekerja sambil berdiri ialah penulis novel Mrs Dalloway, Virginia Woolf dan dalang di sebalik Alice in Wonderland, Lewis Carroll.

Tidak ramai tahu Dickens yang dikenali menerusi novel A Tale of Two Cities, The Haunted Man dan Oliver’s Twist amat obses bukan saja terhadap pembikinan novel yang sempurna. Bahkan, beliau merasa susah hati setiap kali melihat rambutnya tidak terurus dan selalu menyikat rambut setiap hari.

Semasa membikin novel-novelnya itu, Dickens akan memeriksa setiap tulisan dengan pembantunya dan kadang-kadang melakukannya berulang kali. Ramai pakar berspekulasi beliau sebenarnya mengalami masalah kecelaruan obsesif-kompulsif.

Dickens juga suka melihat sesetengah benda ada di atas meja menulisnya. Antara barang yang perlu ada ialah sehelai kertas yang besar, sebilah p1s4u, sebuah pasu bunga kecil, sebuah daun emas dengan seekor arnab berpaut padanya dan dua patung kodok gemuk yang saling bermain p3d4ng yang diperbuat daripada gangsa.

RUJUKAN:

Evans, Greg. (2017). 11 geniuses with extremely unusual habits. The Independent. https://www.indy100.com/article/geniuses-unusual-habits-albert-einstein-jane-austen-agatha-christie-beethoven-loenardo-da-vinci-8100936


Kerajaan Pintu Mana? Persepsi Undang-Undang Malaysia.

Semenjak dua menjak ini, Malaysia digemparkan dengan fenomena politik yang luar dari jangkaan. Kerajaan yang dipegang teguh dari tahun 1957 sehingga tahun 2018 akhirnya jatuh kepada gabungan Pakatan Harapan. Terbaru, episod ini berlanjutan setelah Datuk Seri Anwar Ibrahim menyatakan bahawa beliau mempunyai majoriti untuk membentuk kerajaan baru.

Kerajaan yang hanya memerlukan “simple majority” atau majoriti mudah dari kerusi dewan rakyat ternyata memain peranan yang amat penting dalam memberi impak yang sangat besar pada Pilihan Raya Umum.

Dengan berkonsepkan demokrasi berpelembagaan, Perlembagaan Persekutuan dalam perkara 55(4) secara ringkas memberitahu dalam masa 60 hari selepas pembubaran parlimen, pilihan raya umum harus dijalankan.

Parlimen memperuntukkan 222 kerusi seluruh negara untuk menentukan kerajaan yang memerintah selama 5 tahun dari tarikh mesyuarat pertama. Namun, fenomena luar biasa yang berlaku pada awal tahun 2020, menjatuhkan kerajaan Pakatan Harapan apabila terdapat ahli-ahli yang berubah angin dan menukar keahlian mereka kepada parti lain.

Namun, adakah kerajaan gabungan baru yang ditubuhkan pada awal tahun 2020 yang dikecam sebagai “kerajaan pintu belakang” adalah sah dari persepsi undang-undang?

Kemelut politik yang berlaku pada awal tahun 2020 sememangnya suata perkara yang asing dan tidak pernah dilalui sepanjang pemerintahan mana-mana kerajaan sejak merdeka lagi. Namun, kebijaksanaan Yang di-Pertuan Agong ternyata menyelesaikan masalah melalui undang-undang dan kreativiti Yang di-Pertuan Agong.

Memandangkan Malaysia mendukung Perlembagaan Persekutuan sebagai undang-undang tertinggi di Malaysia, perkara 40(2)(a) memberi kuasa budi bicara untuk YDPA melantik seorang Perdana Menteri. Bagaimana?

Jika kita mengimbau kembali, pada awal pembubaran kerajaan selepas perletakan Tun Mahathir sebagai Perdana Menteri yang ke-8, YDPA titah kesemua ahli parlimen untuk menghadap beliau dan menyatakan sokongan dan pilihan mereka kepada siapa.

YDPA kemudian selepas menilai dari segala jenis aspek, menggunakan kuasa budi bicaranya dan melantik Tan Sri Muhyiddin Yasin sebagai Perdana Menteri yang ke-9 selaras dengan Perkara 43(2)(a) di mana YDPA hendaklah melantik Perdana Menteri yang mendapat kepercayaan majoriti ahli Dewan Rakyat.

Ini bermakna, keputusan yang di ambil YDPA dengan memanggil semua ahli parlimen untuk menyatakan sokongan mereka demi menamatkan krisis politik yang tak tentu arah ini bukan sahaja satu tindakan yang bernas, namun ianya juga dapat menjadi satu “precedent” untuk rujukan YDPA yang akan datang sekiranya perkara ini terjadi lagi.

Bagaimana pula dengan mandat rakyat? Setiap rakyat Malaysia mempunyai hak untuk mengundi sekiranya mereka mencapai umur 21, bermastautin di Malaysia, dan didaftarkan di bawah peruntukan mana-mana undang-undang berhubung pilihan raya seperti yang digariskan dalam perkara 119(1) Perlembagaan Persekutuan.

Namun begitu, Malaysia menjalankan konsep di mana rakyat hanya mempunyai hak untuk mengundi calon yang bertanding di kawasan yang mereka didaftarkan. Tiada konsep “direct election” di mana rakyat dapat mengundi Perdana Menteri secara terus seperti negara-negara yang menjalankan konsep “presidential election”.

Calon yang memenangi undian majoriti oleh rakyat tempatan kemudiannya akan bersama-sama calon yang lain menyatakan sokongan mereka kepada mana-mana ahli dewan rakyat yang mereka percaya untuk memikul tanggungjawab sebagai Perdana Menteri.

Secara ringkas, jelas sekali bahawa mandat rakyat tidak pernah sesekali di cabuli dan sentiasa di hormati perlembagaan. Rakyat harus sedar bahawa isu ahli dewan rakyat yang berubah angin adalah atas keputusan mereka sendiri secara mutlak.

Kesimpulannya, tiada istilah “kerajaan pintu belakang” sekiranya setiap proses yang dilalui adalah sah dari segi undang-undang di Malaysia. Oleh itu, mana-mana gabungan parti yang dapat memegang sokongan majoriti ahli dewan rakyat mempunyai hak untuk menubuh kerajaan secara sah seperti yang termaktub dalam Perlembagaan Persekutuan.

Istilah mandat rakyat pula tidak patut menjadi satu isu sekiranya mandat rakyat kepada calon yang diundi masih dipegang sehingga Pilihan Raya umum akan datang.

Oleh demikian, tidak kira blok mana pun ahli dewan rakyat menduduki, kita harus sedar bahawa tujuan utama rakyat turun mengundi adalah dengan harapan nasib mereka dapat diubah dan bukannya untuk mengubah nasib calon yang diundi.


Si Cantik Henriette Yang Berjaya Menundukkan Casanova

“Cehh air mata buaya!” Kalau ikut peribahasa Melayu, air mata buaya maksudnya pura-pura minta simpati. Tapi, buaya memang betul menangis tau. Reptilia tu keluarkan air mata disebabkan tindak balas biologi.

Buaya darat macam Casanova macam mana pulak? Dalam berpuluh-puluh skandal, ada tak yang betul-betul mencuri hatinya? Perkenalkan: Henriette yang ditemui di Cesena, Itali. Gadis yang membuat Casanova patah hati bila pergi tanpa berita. So, buaya darat pun menangis tau!

Walaupun bukan cinta pertama, Henriette ternyata cinta yang kekal selama-lamanya di hati Casanova. Sebelum itu, lelaki hidung belang ini terpaut dengan Teresa Lanti, aka Bellino yang berpakaian maskulin. Perempuan-perempuan yang dipikatnya sebelum ini cepat sekali terpesona. Bagi pick-up line je cair. Mungkin pasal mangsanya banyak dari latarbelakang orang biasa.

“Henriette ni lain..” (ayat jantan taguna). Gadis ni berdarah bangsawan. Cerdik pulak tu. Dah tu nak mengurat Hanrietta bukannya mudah. Dagingnya liat. Dia agak free-thinker dan liberal dalam pemikiran. Open-minded yang amat. Sama macam Casanova, dia pun pelarian jugak. Kalau Casanova lari dari penjara, Hanrietta lari dari suaminya yang abusive. Lagipun, perempuan macam ni bukan boleh duduk diam kat satu tempat. Henriette ni juga kuat berjalan dan berpindah dari satu kota ke kota seorang diri.

Ian Kelly cerita, Henriette main tarik tali. Casanova merasakan Henriette inilah jodohnya. Saat mata bertentang mata, perempuan ni buatkan Casanova rasa dia lah gadis idaman yang dicari-cari selama ini. Sempurna serba serbi. Tapi, bila jantan ni confess, Henriette reject. Siap gelak lagi! Penolakan dari gadis ni tak buat Casanova galau dan menjadi anak senja, atau menangis bawah jambatan. Kerana egonya tercabar, dia menyahutnya sebagai sebuah cabaran.

“Henriette was one of the few women Casanova allowed to laugh at him, to know his essential neediness, and to enter into a liaison with him as an equal…he handed her the power in their relationship, to begin it and therefore to end it…” (Ian Kelly, ‘Casanova: Actor, Spy, Lover, Priest’)

Buku bertemu ruas, akhirnya pencinta wanita bertemu lawannya.

Sehari selepas pertemuan pertama, Casanova, Henriette dan seorang Kapten Hungarian dijemput makan malam oleh Jeneral Spada. Perbualan santai di meja makan itu menambah kagum Casanova pada kebijaksanaan Hanrietta yang pandai beramah mesra dengan kluster kayangan.

Henriette dengan Kapten Hungarian sebenarnya projek sekali, tapi peliknya diorang berdua tak boleh berkomunikasi pakai bahasa. Henriette cakap Perancis dan Kapten cakap Latin. Bahasa lain-lain. Point ni jadi bahan bersembang masa makan malam.

“Peliknya, macam mana korang duduk sekali tanpa bercakap-cakap?” tanya Madame Querini.

“Kenapa madam, kami senang je faham satu sama lain. Apa yang kami buat tak payah banyak cakap pun,” jawab Henriette.

Semua orang ketwa berdekah-dekah kecuali Madame Querini.

“Saya tak tau pun ada benda yang boleh dibuat tanpa bercakap atau menulis,” Madame Queri mempersoal.

“Excuse me, madam. Adalah, contohnya main kad. Benda macam ni lah,” balas Hanrietta santai.

Keesokannya, masing-masing plan nak membawa diri.

Bila mereka sampai di Bologna, Hanrietta bagitau Kapten Hungarian, “kita kena berpisah”. Lagipun Kapten ada trip jauh yang ambil masa 6 bulan kat Itali. Masa inilah Casananova ambil peluang cakap dengan Kapten Hungarian, nak jaga Henriette. Lepas dapat restu Kapten, dia pun beranikan diri try awek Perancis ni.

“Apa keputusan awak? Saya dah bagitau Kapten tentang perasaan saya pada awak.”

“Apa dia cakap?”

“Kapten gembira kalau saya yang jaga awak. Tapi sebelum tu, apa maksud senyuman di bibir awak?”

“Aku nak tergelak. Aku tak pernah peduli pasal confess perasaan yang macam nak gila ni. Kau tahu tak apa jadi kalau luahkan cinta kepada perempuan yang nampak macam ghairah, walhal berjiwa halus dan lemah lembut?”

“Cik, buat keputusan cepat. Nak saya ke taknak?”

Selepas beberapa kali memujuk rayu, akhirnya Henriette setuju menjadi kekasih gelap Casanova. Amaran yang dibagi perempuan lincah ini tak dipeduli. Meskipun sudah dilarang jangan memberi seluruh tangkai hati, cinta sudah membutakan mata Casanova. Semuanya indah sampailah satu hari, dia terpaksa berdepan dengan apa yang ditakutkan selama ini. Perpisahan.

Selepas 3 bulan bersama, Henriette meninggalkan Casanova sekeping nota:

“Awak akan lupakan Henriette.”

Malangnya, Casanova tak pernah mampu lupakan Henriette. Dalam memoir yang ditulis masa akhir hayatnya, Casanova sebut tentang sakitnya perpisahan ini: “Aku patah hati dengan kesedihan yang teramat sangat”.


Batu Nisan Acheh Di Bentayan, Muar

Pada minggu lepas, saya mendapat maklumat mengenai terdapat sepasang Batu Nisan Acheh di sebuah tanah perkuburan lama dan juga tidak digunakan lagi di Bandar MaharanI Muar. Ini sebenarnya satu perkara yang amat mengujakan kerana beberapa tahun sebelum ini saya telah beberapa kali keseorangan disini untuk mencari makam-makam lama . Ketika itu pada pandangan saya….. tidak mungkin kawasan Bentayan yang dikatakan bekas kota pertahanan dan selepas itu dibina pula Fortaleza de Muar 1604 tidak mempunyai walau 1 pun makam bernisan Acheh ??

Jika dilihat keluasan didalam peta berkenaan Fortaleza de Muar akan dibatasi hingga Hotel D99, tetapi bila melihat unjuran kawasan tanah perkuburan ini didalam peta,,,, adakah logik jika dikatakan bahawa kota ini adalah lebih luas dan besar lagi?? Dan adakah tapak Kota Fortaleza de Muar ini adalah bekas tapak Kota Bentayan ? . Menurut beberapa pendapat yang saya sempat berkongsi dengan beberapa individu , Sultan Mahmud dan angkatannya ketika serangan Portugis adalah berstatus pelarian, justeru Kota Bentayan dibina adalah dibina bersifat sementara daripada kayu dan musnah apabila Portugis membina Fortaleza de Muar. Fortaleza de Muar ni dicatatkan pada 1604 oleh Emanuel Gadinho Eredia.

Chapter 10 , Concerning The Expedition To Meridional India

“While detained at the fotress of Malacca, Manuel Gadindo de Eredia devoted himself to the service of the Navy : in particular, he founded the fortress of Muar, at the mouth of the river, by the order of Viceroy Ayres de Saldanha an of the General Andre Furtado de Mendoca issued on the 2nd day of February in the year 1604: futher, he gave orders for the foundation of the forts for the defence of the Straits of Singapura and Sabbao.”

Dari Kuala Lumpur saya terus segera kesini setelah dapat maklumat . Nisan Acheh ini terdapat 2 buah yang berbeza saiznya dimana ianya menunjukkan bahawa dimiliki 2 individu. Nisan ini adalah jenis H mengikut pengkelasan Kamaruddin Ab Razak & Daniel Perret manakala jenis C mengikut pengkelasan Dato’ Dr Othman Yatim. Ciri-ciri bahu melengkung kiri dan kanan dan kepala 2 tingkat yang menunjukkan pengkelasan ini. Jika jenis H2 pula ada garisan vertical di tengah-tengah di sisi hadapan belakang nisan, tetapi saya tidak perasan pula di kedua-dua nisan ini. Sayangnya , kedua-duanya telah patah dan rosak. Nisan pertama dasar, kepala dan puncak telah patah. Manakala yang kedua juga kepala hingga puncak telah hilang. Jadi tidak berapa kenalpastui sama H atau H2. Anggaran usia adalah 500 AD.

Nisan ini sebenarnya telah diketahui oleh beberapa individu akan tetapi hanya “ tahu tinggal tahu sahaja.” Tidak boleh salahkan sesiapa. Dengan jumpaan ini, maka angka tidak rasmi (tidak dalam rekod buku). Nisan Acheh di sepanjang Sungai Muar adalah 8 buah nisan . Berikut merupakan jumlah Nisan Acheh di sepanjang Sungai Muar :

• Kota Buruk, Sungai Terap (dipercayai milik isteri Temenggung Sa’akar Diraja Muar) – 1
• Bukit Keramat, Pagoh (Sultan Alauddin Riayat Syah 1 dan Raja Merlang) – 2
• Brohol, Pagoh (Panglima Mat Berani  – 1
• Bukit Treh, Temiang (kononnya ibu Tanggang, ini agak sukar diterima) – 1
• Kuala Pagoh (baru ditemui ) – 1
• Bentayan (baru ditemui) – 2

Tetapi….. Dalam History of Johor 1932 , RO Winstead menyatakan di Bukit Keramat, Kampung Raja Pagoh terdapat 4 batu nisan berlainan yang disusun menjadi 2 makam tetapi kedudukan sekarang bukan kedudukan sekarang. Justeru, maksudnya kita kehilangan 2 lagi makam disitu jika benar apa yang didakwa Winstead. Ini menjadikan 4 makam di Bukit Keramat, Kampung Raja. Manakala, di Brohol iaitu Makam Panglima Mat Berani ( jika tidak silap, nama Panglima Mat Berani hanya muncul dalam tulisan Aris Hj Tahir dalam Catatan Sepanjang Sungai Muar keluaran JPS) dikatakan nisannya adalah 2 nisan yang berbeza dan didakwa ia 2 makam disitu. Kesimpulannya, jika dikira keseluruhan adalah sebanyak 11 makam di sepanjang Sungai Muar.

Penemuan demi penemuan adalah satu tanda positif. Saya bukanlah pakar dalam bidang ini akan tetapi adalah untuk berkongsi kepada yang lain. Diharapkan pihak yang berwajib dapat memandang penting penemuan ini dan menjalankan kajian siapa empunya makam.

Terima kasih kepada yang memberi yang memberi maklumat terutama Zarul Kamarudin dan yang membantu Azlan Sharif di hari kedua. Sebarang teguran dan tambahan maklumat adalah amat dialu-aluakn .Wasalam


Sarawak Regatta Since 1871

SARAWAK Regatta adalah salah satu daripada aktiviti sukan air yang amat popular di Sarawak. Saban tahun ianya akan diadakan di Sungai Sarawak dan telahpun diangkat menjadi antara acara nasional di Sarawak. Dari dahulu sehinggalah sekarang dianya telah mengamit ramai pelancong tempatan dan luar negara untuk bertandang ke Sarawak Bumi Kenyalang.

Mungkin ramai yang menyangka bahawa regatta ini adalah bentuk sukan zaman moden namun sebenarnya regatta ini telahpun bermula di ketika Sarawak diperintah oleh Rajah Brooke lagi. Perlulah diketahui bahawa suatu waktu dahulu bumi Sarawak sentiasa bermandikan darah. Ini kerana walau Brooke telah cuba untuk mengharamkan tradisi perang perluasan wilayah yang menyaksikan banyak kepala terlerai dari badan manusia, namun ianya masih tetap dilaksanakan juga. Banyak hal yang boleh membawa kepada pertingkahan perang antara etnik yang pelbagai pada masa itu.

Jadi, di ketika itulah munculnya idea dari Rajah Brooke untuk mencari satu formula bagi kaum-kaum yang bertingkah ini untuk melupakan seketika sengketa mereka. Maka atas usulan penjawat awam Kerajaan Sarawak maka timbullah cadangan untuk mengadakan satu sukan yang paling dekat di hati masyarakat Sarawak.

Pemilihan sukan air iaitu sukan lumba perahu sebenarnya mempunyai ceritanya tersendiri. Ini kerana sungai atau pengangkutan air itu merupakan nadi utama rakyatnya dari dahulu sehingga sekarang. Dek kerana itu, sudah pasti rakyat Sarawak tanpa mengira kaum amat arif tentang teknologi membuat perahu tradisional mahupun cara untuk mendayung dengan betul. Jadi sememangnya sukan lumba perahu itu merupakan satu-satunya sukan yang dijangka boleh menyatupadukan semua pihak.
Menurut sejarahnya, sukan lumba perahu Sarawak Regatta yang julung-julung kali diadakan di Sungai Sarawak adalah sekitar Januari 1871. Bagi memastikan bahawa sukan ini mendapat sambutan dikatakan Rajah Charles Brooke iaitu Rajah kedua Sarawak telah bertindak sendiri menghantar kapalnya yang bernama “Maimunah” untuk menghantar undangan kepada semua ketua kaum di Sarawak mengenai perlumbaan ini. Walau pada masa itu dikatakan beliau tidak begitu pasti tentang maklumbalas masyarakat Sarawak namun ternyata respons yang diterima amat positif.

Bermula dari penerimaan undangan untuk menyertai Sarawak Regatta itulah dikatakan ramai ketua kaum telah berganding bahu dengan pengikut mereka untuk pergi ke hutan mencari kayu yang terbaik untuk membuat perahu. Pelbagai kaedah digunakan dengan setiap satu daripada kaum menampilkan ciri-ciri unik bagi menonjolkan keseniaan dan kekuatan kaum mereka. Selain daripada itu, pendayung-pendayung pula dipilih di kalangan mereka yang kuat dan pandai tentang seni berdayung perahu. Malah ada segelintir daripada pasukan pada masa itu turut “menyembunyikan” latihan mereka bagi memastikan sentiasa ada kejutan sewaktu pertandingan kelak.

Mungkin sekarang imbuhan memenangi sukan lumba perahu dan dinobatkan sebagai “Raja Air Sungai Sarawak” menjadi pendokong semangat untuk setiap pasukan yang menyertainya namun suatu waktu dahulu memenangi sukan ini berkait langsung dengan maruah kaum. Maruah sebagai pendominasi dunia sukan air di Sarawak itu lebih penting berbanding segalanya.

Di dalam kronologi sejarah Sarawak juga turut ada satu lagi regatta yang serupa iaitu yang diadakan di Sungai Baram. Sejarahnya juga berkaitrapat dengan dunia pertelingkahan kaum suatu waktu dahulu. Regatta Baram merupakan satu lagi regatta yang diadakan sejak dari tahun 1899.

Regatta Baram dianjurkan oleh Residen Marudi iaitu Charles Hose dengan visi yang sama iaitu untuk menghapuskan perpecahan dan memujuk suku kaum untuk membantu Kerajaan Brooke di dalam keamanan. Residen Charles Hose berpendapat setelah pengharaman “potong kepala” ke atas semua kaum di Sarawak pada masa itu, adalah elok sekiranya mereka diberikan peluang untuk menghabiskan waktu dengan melibatkan diri di dalam sukan.

Sejajar dengan peredaran zaman, Sarawak Regatta telah semakin berkembang acaranya. Jika dahulu, mungkin perahunya lebih kepada perahu perang tetapi sekarang telah ditambah dengan pelbagai acara sukan air moden seperti pertandingan bot ski, perahu berhias dan banyak lagi. Jumlah penyertaannya pula berbeza.

Jika dahulu dikhaskan untuk kaum-kaum yang bertelagah, sekarang peserta-peserta Sarawak Regatta telah mencakupi bahagian-bahagian di seluruh Sarawak tidak kira daripada kerajaan ataupun swasta malah negara jiran Brunei Darussalam juga seringkali menghantar pasukan terbaik mereka untuk menyertai sukan air ini.

Sarawak Regatta, sukan air untuk keamanan dan perpaduan Sarawak Bumi Kenyalang.
-HB-

#KamekSayangSarawakBah
Kredit foto: SarawakVacation

Rujukan:
1. Sarawak Regatta – Distinct Historical And Cultural Significant To Sarawak Tolerance And Harmonious Living
https://www.sarawak-vacation-destinations.com/sarawak-regatta-distinct-historical-and-cultural-significant-to-sarawak-tolerance-and-harmonious-living.html

2. Utusan Online, 4/9/2014 oleh Taksu Zackaria – Regatta Tamatkan Sengketa Kaum
http://ww1.utusan.com.my/utusan/Sabah_&_Sarawak/20140904/wb_06/Regata-tamatkan-sengketa-kaum?t=123

3. Star Online, 8/9/2005 oleh Stephen Then – Regatta That’s Full of History
https://www.thestar.com.my/news/nation/2005/09/08/regatta-thats-full-of-history/

4. Perjanjian Marudi 1899 – Borneo Oracle


Orangutan Bumi Melayu Yang Berjantina Tiga

Saintis amat suka mengkaji tentang orangutan kerana inilah spesis paling bijak dalam kalangan haiwan primat (primates). Mereka terbukti cekap dalam menggunakan alat yang agak kompleks. Misalnya pada tahun 1994, saintis memerhati bagaimana orangutan menggunakan ranting kayu dan daun untuk tujuan menggaru, mengelap, mengipas, menceduk dan juga menukul.

Malah pemerhatian saintis membuktikan bahawa orangutan mampu memαtαhkan kayu jadi saiz spesifik sampai sesuai mengorek lubang pokok untuk mαkαη madu atau serangga (Caldecott & Miles, 2005). Lebih mengejutkan, orangutan terbukti mampu menggunakan daun seperti trompet untuk ‘berbunyi lebih besar’ (Zielinski, 2009).

Jadi pada dasarnya, lagi banyak saintis kaji – lagi banyak penemuan baru diterbitkan untuk mendidik seluruh dunia tentang haiwan yang kian pυpυs ini. Dan saban hari, saintis bertambah yakin yang orangutan sebenarnya berjantina tiga. Pendapat ini jauh sekali sebuah hipotesis semata-mata. Ia sudah lama menjadi fakta, yang kukuh dari segi saintifik selepas pemerhatian selama puluhan tahun.

Sebelum itu, mari belajar lagi mendalam pasal kehidupan di luar sana. Buku BIOLOGIA ditulis untuk bantu kalian faham tentang hidupan. Misalnya manusia sendiri. Ketika kalian baca artikel ini, berapa kali agaknya jantung kalian dah berdenyut (tanpa disedari)? Persoalan ini adalah salah satu daripada banyak persoalan ditabur dan dijawab dalam buku ini. Beli di https://bit.ly/3QTZzFm.

Fitrah Syαhωαt Yang Berlandaskan Persekitaran

Sebuah hutan yang terbentang luas pasti ada makanan yang mencukupi untuk semua haiwan berdasarkan rantaian pengeluar hingga tertier. Walau bagaimanapun, orangutan tidak berakal untuk menjalinkan kerjasama positif. Hidup mereka adalah berdasarkan persaingan.

Jadi apabila sebuah makanan hutan melimpah ruah, seekor orangutan jantan akan bertambah pengaruhnya yang menundukkan jantan-jantan lain. Dominasi ini memecahkan jantina orangutan menjadi tiga: “betina yang tidak terkesan”, “jantan berpengaruh utama” dan “jantan pak sanggup”.

Perubahan ini bukan pada kerohanian atau gelagat semata-mata. Pengaruh jantan akan mengubah jantan pak sanggup secara fizikal. Kalau tengok kalangan spesis orangutan, ada yang berpipi tebal. Tanggapan kasar pasti menyangka pipi tebal adalah jantan.

Masalahnya, pipi nipis juga ada anggota bawah macam jantan lain. Ini yang mendorong saintis untuk kaji dari dulu lagi.

Kenapa jantan ada pipi tebal dan pipi nipis? Bukan sebab lemak pemakanan pun. Sebaliknya, ia memang terikat pada kejantinaan seekor orangutan itu sendiri.

Pertembungan Jantina Jantan Orangutan

Ketebalan pipi berpunca daripada persaingan orangutan betina. Jantan paling dominan akan memonopolikan semua betina yang ada dalam zon tertentu. Jadi untuk elak cari pasal dengan “jantan berpengaruh utama”, semua “jantan pak sanggup” akan mengekalkan pipinya dalam keadaan nipis. Namun situasi ini hanya berlaku di Borneo sahaja, kerana makanan yang terhad.

Jika dibandingkan dengan spesis orangutan sama di Sumatra, keadaan ini tidak berlaku. Makanan di situ terlalu banyak hingga “jantan pak sanggup” juga ada peluang untuk bersama betina lain (Swiss National Science Foundation, 2013).

“Jantan pak sanggup” di Borneo sahaja yang single forever. Macam siapa? Pandai-pandai renunglah. Malas cakap lebih. Kerana orangutan membuktikan peluang sentiasa ada, cuma kena cari persekitaran yang elok. Situasi ini menggambarkan dengan jelas risiko berlakunya evolusi pada tempoh akan datang. Bayangkan – spesis sama, tempat berbeza: sudah ada disiplin dan cara hidup yang berlainan. Perkara ini amat penting untuk diperhalusi. Kerana tanda-tanda evolusi sudah ada, sepertimana yang diriwayatkan oleh Charles Darwin dalam konsep “survival is for the fittest”.

Mungkin suatu hari nanti, orangutan akan berpecah spesis… hanya mengutamakan pengaruh untuk mendapat peluang beranak-pinak. Selama mana, tidak pastilah. Itu hanya hukum alam dapat menentukan secara jangka panjang. Sekarang ini pun orangutan sudah ada tiga sub-spesis berbeza yang tertakluk pada taburan geografinya, dibezakan lagi dengan saiz badan.

RUJUKAN:

Caldecott, J., & Miles, L. (2005). World Atlas of Great Apes and Their Conservation. University of California Press. Halaman 189.

Swiss National Science Foundation (2013). Monopoly of the male orangutan: comparative field observations on Sumatra and Borneo. Science Daily.

Zielinski, S. (2009). Orangutans use leaves to sound bigger. The Smithsonian Magazine.


Mariana Trench: Bahagian Paling Dalam Muka Bumi

George Nares mempunyai amanah yang sangat besar. Beliau dilantik Charles Wyville Thomson daripada pihak Universiti Edinburgh dan Sekolah Istana Merchiston.

Dua institusi ini pula mewakili Persatuan Diraja London (RSL). Kiranya Thomson secara tidak langsung mewakili Raja British… manakala Nares membawa nama baginda ke persada dunia. Apa tugas Nares? Menjelajah dunia ke sana sini dalam suatu perjalanan 127,580 kilometer.

Titik peluh Nares tidak sia-sia. Kerana beliau, sains mengenali 4,700 spesis baharu. Dan kerana beliau juga, saintis akhirnya tahu kedalaman Mariana Trench.

Begini ceritanya – beliau mengemudikan kapal Challenger bermula daripada Pelabuhan Portsmouth pada Disember 1872. Beliau tidak pergi terus ke Mariana Trench. Sebaliknya, Challenger bersinggah di kota Lisbon, Canary Islands dan Hong Kong.

Tanggungjawab Saintifik Sepanjang Zaman

Pihak RSL telah menanda sebanyak 360 tempat yang perlu disinggah. Nares pergi ke setiap satu untuk mengukur kedalaman laut. Teknologi pada masa itu sangat terhad.

Mereka bergantung pada tali panjang yang diikat pada sebuah ladung berat. Tali ini pula unik. Setiap 46 meter ada bendera. Bayangkan sebuah tali 2,000 meter – setiap 46 meter ada penanda dengan angka 46, 92, 138,….,2024 meter.

Kira panjanglah.

Ladung akan turun sampai ke dasar laut. Katakanlah tempat mereka hanya 100 meter dalam, mereka akan ikat satu bendera penanda di bahagian penghujung tali basah. Kemudian mereka tarik tali keluar sampai bendera penanda utama yang terakhir (penanda 92 meter).

Maka ukuran berbaki hanya lapan meter – jadi mereka masukkan maklumat dalam buku. “Laut sekian-sekian, 100 meter.” Itulah gambarannya.

Selain mengukur kedalaman, mereka turut mengenal pasti ciri-ciri kimia air laut mengikut kedalaman. Dan mereka juga menyiasat taburan haiwan (sekali lagi mengikut kedalaman) sejauh mana yang mampu dibuat menggunakan teknologi pada masa itu.

Sampai Di Mariana Trench

Seperti yang diceritakan, mereka melaksanakan penyelidikan ini di setiap stesen yang ditetapkan… sampailah Stesen Sampel ke-225. Mereka sampai di stesen ini pada 23 Mac 1875, tarikh keramat apabila nama Nares dan Challenger terpahat selamanya dalam lembaran sejarah.

Stesen Sampel ke-225 terletak di Lautan Pasifik antara Guam dan Palau. Lalu macam biasalah, mereka menyediakan ladung bertali penanda. Tunggu punya tunggu, ladung tidak sampai ke dasar. 10 meter berlalu. Kemudian 100 meter, sebelum 1,000 meter. Semakin lama, semakin dalam pula jadinya.

Alangkah terkejut mereka apabila ladung tersebut sampai di dasar yang terletak 8,184 meter daripada permukaan laut (Morrell, 2019). Begitu dalam dasar ini seolah-olah tidak boleh percaya pula. Orang laut mungkin tahu bab ini. Apabila ladung sampai di dasar, boleh “rasa” bunyinya.

Untuk memastikan dapatan mereka tepat, mereka cuba tarik tali sedikit… dan lepaskan balik. Memang ada “bunyi” ladung di dasar, pada kedalaman 8,184 meter.

Lokasi Stesen Sampel ke-225 adalah di selatan Mariana Trench, salah satu bahagian lautan paling dalam. Dapatan Nares sebenarnya tidak begitu tepat.

Kemajuan teknologi membuktikan yang Stesen Sampel ke-225 sebenarnya 10,994 meter daripada permukaan laut (Oskin, 2017). Keralatan ini boleh dimaafkan atas sebab zaman.

Cuma kalangan pembaca mungkin sukar membayangkan betapa dalamnya 10,994 meter ini. Beginilah. Kalian daki Gunung Everest sampai ke puncak. Ketinggian Everest adalah 8,849 meter. Maksudnya kalau letak Everest di dasar laut Mariana Trench, masih ada dua kilometer air di atas kepala kalian.

Sekarang bayangkan kedalaman lautan neraka pula. Kalau ini pun sudah menakutkan……..

RUJUKAN:

Morrell, V. (2019). Becoming A Marine Biologist. Simon & Schuster. Halaman 36.

Oskin, B. (2017, Disember 7). Mariana Trench: The Deepest Depths. Live Science.


Dorothy Gibson: Pelakon Yang Melakonkan Watak Dirinya Sendiri Di Atas Titanic

Ada seorang penumpang di atas kapal Titanic merupakan seorang pelakon filem bisu terkenal sekitar 1910an. Setelah terselamat dari nahas tersebut, beliau melakonkan semula pengalamannya ketika malam menyedihkan itu.

Dorothy Gibson merupakan salah seorang dari antara personaliti yang menaiki Titanic. Sebelum menjadi artis, Dorothy mula bekerja sebagai model di bawah Harrion Fiisher pada 1909  dan mukanya terpampang pada poskad, majalah dan iklan.

Sekitar Julai 1911, beliau mula bekerja sebagai pelakon di sebuah syarikat dari Perancis, Éclair dan sering diletakkan sebagai pelakon utama di dalam filem-filem komedi. Karier beliau mula melonjak naik selepas melakonkan watak Molly Pitcher di dalam sebuah filem yang bertemakan P3r4ang Saudara Amerika yang berjudul Hands Across The Sea.

Pada Mac 1912, setelah Dorothy  menghabiskan penggembaraan bagi beberapa buah filemnya, beliau mengambil keputusan untuk bercuti ke Eropah bersama ibunya. Setelah 6 minggu bercuti di Itali, Dorothy membeli tiket kelas pertama Titanic yang berharga 59 Pound (6 783 Pound pada 2020 = RM 36722) untuk pulang semula ke Amerika semasa mereka tiba di Paris.

Dorothy dan ibunya kemudian menaiki Titanic semasa kapal tersebut berlabuh di Pelabuhan Cherbourg. Pada malam kejadian, Dorothy dan ibunya sedang bermain pakau bersama dua pengurus bank dari  New York, William T Sloper dan Frederick K Seward.

Setelah selesai bermain dan pulang ke biliknya, Dorothy merasakan satu gegaran dan terdengar bunyi yang sangat nyilu. Dorothy kemudian mengejutkan ibunya yang sedang tidur di bilik. Apabila Dorothy dan ibunya tiba di Boat Deck, lantas mereka berdua menyelamatkan diri dengan menaiki bot keselamatan #7. Beliau turut mengajak William Sloper dan Frederick Seward untuk menyelamatkan diri mereka.

Selepas daripada  peristiwa itu, pihak produksi mencadangkan agar Dorothy melakonkan semula saat-saat kejadian malam itu. Dorothy melakonkan watak itu dengan memakai pakaian yang sama dipakai olehnya ketika malam kejadian.

Filem itu pun siap satu bulan kemudian dan dinamakan Saved From The Titanic. Filem ini merupakan filem pertama yang berkisarkan  Titanic. Rata-Rata pengkriitik filem memberikan pujian terhadap filem itu dan lakonannya.

Tapi sayang, filem tersebut kini diisytiharkan musnah dan pupus kerana rel filem itu terb4k4r di dalam sebuah kebakaran di studio berkenaan. Dorothy dilaporkan mengalami tekanan mental setelah menghabiskan penggembaraan file mini

Dorothy kemudian mengambil keputusan untuk bersara dari bidang perfileman setelah berlakon di dalam filem itu. Dorothy bersara sebagai pelakon wanita bebas yang menerima gaji tertinggi pada ketika itu.  Dorothy kemudian memutuskan untuk menceburi Broadway.

Pada 1928, Dorothy telah berpindah ke Perancis bersama ibunya. Dorothy mula terdedah dengan ideologi F+++t kemudian bekerja sebagai pengintip bagi kerajaan Itali di Perancis. Menjelang p3r4ng, beliau bertukar arah dan menyokong pasukan pemb3r0ntak. Kegiatan beliau ini dapat dikesan dan akhirnya dit4ngk4p lalu dipenj4r4kan di San Vitolle, Milan.

Dorothy kemudian Berjaya melarikan diri dari p3nj4ra pada 1944. Dorothy kemudian me1ngg4l dunia akibat s3r4ngan jantung di kediamannya di Hotel Ritz, Paris. Dorothy kemudian dikebvmikan di sebuah perkvbvran lama di Saint Germaine En Laye yang terletak di pinggir Bandar Paris.

Kini satu-satunya filem yang dilakonkan oleh Dorothy yang terselamat ialah A Lucky Holdup. Filem ini ditayangkan ketika Dorothy menaiki Titanic. Berkenaan filem Saved From Titanic, hanya beberapa kepingan poster dan gambar belakang tabir sahaja yang tinggal.


Zhao Yun – Jeneral Perang Yang Tidak Terkalahkan

Bercakap mengenai zaman Tiga Kerajaan di China, antara tokoh yang perlu diketahui umum adalah Zhao Yun (Bahasa Cina: 赵云), seorang panglima perang yang merupakan antara terhebat dalam sejarah tiga kerajaan, dan berkhidmat di bawah Liu Bei, seorang warlord dan raja untuk Kerajaan Shu ketika itu.

Zhaou Yun, antara panglima perang yang terkenal dengan raut wajah yang tampan sebenarnya banyak memainkan peranannya dalam sejarah China.

Pada awal hidupnya, Zhao Yun berkhidmat di bawah Gaousun Zan, seorang warlord di China sebelum mula mengenali Liu Bei, dan tertarik dengan karisma kepimpinan Liu Bei dan telah menukar fikiran untuk berkhidmat di bawah Liu Bei. Antara kisah-kisah mengenai kehebatan Zhao Yun dalam peperangan dan pertempuran adalah seperti berikut:

1. Ketika di Pertempuran Changban, Liu Bei telah ditewaskan oleh Cao Cao memaksa Liu Bei terpaksa lari dari pertempuran dan 5000 askar Cao Cao telah diutuskan untuk memburu Liu Bei memaksa Liu Bei terpaksa meninggalkan anak dan isterinya. Siapa tahu, Zhao Yun telah memimpin anak lelaki Liu Bei iaitu Liu Chan dan isterinya lari dari medan peperangan dengan selamat.

2. Ketika mahu menawan Provinsi Yi yang dibawah pemerintahan Liu Zhang, Zhao Yun telah memainkan banyak peranan dengan Zhuge Liang telah memerintah Zhao Yun memilih jalan yang berlainan sekali untuk ke Cheng Du, ibu kota Yi walhal jalan alternative itu sangatlkah berbahaya apabila terpasa mengharungi bentuk muka bumi yang susah. Tetapi hebatnya Zhao Yun berjaya dan kehadiran askar Zhao Yun dari arah yang tak disangka telah membantu kemenangan menawan Cheng Du.

3. Huang Zhong, salah seorang daripada Jeneral perang Liue Bei telah hilang sewaktu dalam Pertempuran Di Bukit Dingjun, di mana jeneral perang Cao Cao yang terkenal iaitu Xiahou Yuan telah terbunuh di tangan Huang Zhong sendiri. Ini membuatkan Zhao Yun dipanggil untuk mencari Huang Zhong.

Maka Zhao Yun telah memimpin 5000 askar untuk melakukan pencarian dan akhirnya mereka tersempak dengan askar Cao-Cao yang jauh berkali-kali ganda lebih besar daripada mereka. Ini membuatkan Zhao Yun terpaksa berpatah balik ke kem mereka, dan askar Cao-Cao telah mengejar mereka sehingga ke kem itu.

Aneh ketika sampai di kem itu, Zhao Yun telah mengarahkan agar semua pintu masuk ke kem itu dibuka dan semua bendera yang melambangkan askar Shu disembunyikan dan dram perang disenyapkan.

Ketika askar Cao Cao sampai, mereka mendapati bahawa ianya mungkin terdapat serangan mengejut yang akan dilancarkan. Ketika mereka cuba berundur, secara tiba-tiba dram perang dibunyikan dan anak panah berapi dilancarkan ke atas Cao-cao yang tak bersedia membuatkan mereka berpecah dan penghujungnya, masih-masih lemas di dalam Sungai Han Pertempuran ini dikenali sebagai Pertempuran Sungai Han yang menunjukkan Zhao Yun bukan sahaja seorang panglima perang yang mempunyi kehebatan bermain senjata, tetapi akal fikiran yang cerdas.

4. Sun Quan daripada kerajaan Wu yang telah menghantar Lu Meng untuk menyerang Provinsi Jing di bawah pemerintahan Shu telah mengakibatkan general perang terhebat Shu iaitu Guan Yu mati. Ini telah membuatkan Liu Bei jadi berdendam dengan Sun Quan dan mahu menghantar askar menyerang Sun Quan meski ditegah oleh Zhao Yun, tetapi diendahkan oleh Liu Bei.

Akibatnya, Liu Bei kalah di Pertempuran Xiaoting dan hampir ditangkap oleh askar Qu, tetapi kehadiran saat akhir Zhao Yun telah membuatkan askar Wu berundur kerana prestij dan kredibiliti Jeneral Zhao Yun yang tak pernah kalah dalam peperangan.

5. Zhao Yun dikatakan antara jeneral perang yang tidak pernah tewas dalam sejarah China, dan pengundurannya ketika ekpedisi menawan wilayah Utara daripada Wei yang diketuai oleh Zhuge Liang pun atas sebab disengajakan. Bahkan terdapat kisah mengenai Zhao Yun yang dikatakan tak pernah tercalar dan terluka pun dalam peperangan yang memang terkenal sebagai sebuah lagenda di kalangan rakyat China.


5 Zon Dalam Lautan

Kira-kira 70% daripada permukaan bumi ini terdiri daripada lautan. Secara kasar, laut bumi ini mengandungi 1.35 billion kubik kilometer air, atau 97% daripada jumlah keseluruhan air di bumi, manakala selebihnya ialah air tawar, atau 3% sahaja.

Lautan adalah sebab mengapa sesuatu
hidupan boleh meneruskan hidupnya di bumi. Selain itu, ia juga sebab mengapa
bumi ini dilihat memiliki warna biru, sekiranya diperhatikan dari angkasa.

Dari kawasan persisiran pantai sehingga ke
kawasan dasar laut itu sendiri, lautan itu dipenuhi dan didiami oleh pelbagai
spesies hidupan.

Ratusan ribu spesies marin yang saiznya
bermula dari sekecil-kecil alga dan bakteria, sehinggalah ke haiwan bersaiz
paling besar yang pernah wujud di muka bumi, iaitu paus biru atau nama
saintifiknya Balaenoptera musculus.

Pada setakat ini, bumi adalah satu-satunya
planet dalam sistem solar kita yang diketahui mengandungi air. Walau
bagaimanapun, saintis kini sedang giat mencari bukti kewujudan ‘cecair
kehidupan’ atau (H2O) ini di planet-planet yang lain.

Kawasan Lautan?

Walaupun lautan yang meliputi permukaan
bumi ini merupakan satu badan air yang mempunyai sambungan kepada antara satu
sama lain, ahli oseanografi membahagikan ia kepada empat lautan atau kawasan
umum seperti berikut:

– Lautan Pasifik

– Lautan Atlantik

– Lautan Hindi

– Lautan Artik

Ketiga-tiga lautan utama iaitu lautan
Pasifik, Atlantik dan Hindi bersambung kepada perairan berais benua Antartika.

Sesetengah ahli oseanografi mendefinisikan
perairan berais ini sebagai kawasan lautan ke-5, dikenali sebagai Lautan
Antartika atau Lautan Selatan.

Dari kelima-lima lautan tersebut, terdapat
3 lautan utama; dan ia adalah lautan Pasifik, Atlantik dan Hindi. Ketiga-tiga
lautan ini merangkumi 90% daripada jumlah kawasan lautan di bumi.

Lautan Pasifik merupakan lautan terbesar
di bumi. Yang mana kawasannya seluas 181 juta kilometer persegi. Meliputi
hampir 1/3 daripada seluruh permukaan bumi. Kedua terbesar adalah lautan
Atlantik, iaitu seluas 94 juta kilometer persegi. Dan yang ketiga adalah lautan
Hindi, 74 juta kilometer persegi.

Zon Lautan

Baiklah, kita telah pun mengenali kawasan-kawasan lautan di bumi. Sekarang mari kita mengenali zon-zon atau lapisan lautan yang dibahagikan berdasarkan faktor jaraknya dari permukaan. Dalam erti kata lain, kedalaman laut tersebut.

Berikut adalah 5 zon utama di dalam laut
berserta ciri-cirinya;

1. Zon Epipelagik.

Zon Epipelagik merupakan zon atau lapisan
yang terletak di bahagian paling atas sesuatu lautan tersebut. Bermula dari
permukaan laut, zon ini menjangkau sehingga ke kedalaman 200 meter (660 kaki).

Zon Epipelagik turut dikenali sebagai zon
fotik dan eufotik (photon = partikel cahaya), kerana cahaya matahari itu dapat
menembusinya dengan baik. Justeru membenarkan proses fotosintesis untuk
berlaku.

Bagi yang tidak tahu apa itu fotosintesis,
secara mudahnya ia adalah sebuah proses yang mana sesuatu organisma yang
mempunyai sel kloroplas berklorofil itu untuk menukarkan (cahaya dari matahari
+ gas karbon dioksida) itu, kepada tenaganya dan gas oksigen.

Di lautan, fotosintesis mengambil tempat
di dalam tumbuhan dan alga. Tumbuhan seperti rumput laut adalah sama seperti
tumbuhan daratan, yang mana ia memiliki akar, tangkai dan juga daun. Alga pula
adalah organisma akuatik (air) dan juga berkebolehan untuk melaksanakan proses
fotosintesis. Kenal rumpai laut? Rumpai laut juga sebenarnya sejenis alga.

Seterusnya, organisma mikroskopik dikenali
sebagai fitoplankton (plankton tumbuhan), turut hadir dan hidup dengan jumlah
yang sangat banyak di lautan.

Walaupun saiznya terlalu kecil untuk
dilihat dengan mata kasar, apabila berbilion daripada fitoplankton berkumpul,
ia akan membentuk apa yang dikenali sebagai “algal bloom”. Justeru
membolehkan ia untuk dilihat dari udara sebagai tompok berwarna biru atau hijau
di lautan.

* Oh ya, seperti daun dimiliki oleh tumbuhan daratan, pigmen atau warna klorofil dalam sel kloroplas jugalah yang memberikannya warna hijau.

Fitoplankton atau plankton tumbuhan ini
merupakan asas kepada sumber makanan di lautan. Haiwan seperti krill (sejenis
udang halus), ikan dan organisma mikroskopik yakni zooplankton (plankton
haiwan), semuanya makan fitoplankton. Kemudian, haiwan kecil dan hidupan
mikroskopik ini dimakan pula oleh haiwan besar lain seperti ikan paus, ikan
besar, burung lautan, dan manusia.

Akhir sekali, fitoplankton juga turut
melalui proses fotosintesis dan menghasilkan oksigen sebagai
(“by-product”). Bahkan, fitoplankton bertanggungjawab dalam
menghasilkan lebih daripada separuh jumlah kesuluruhan oksigen yang dilepaskan
ke atmosfera bumi.

Sekecil-kecil hidupan pun mempunyai
peranan yang penting kan?

2. Zon Mesopelagik.

Zon seterusnya adalah zon Mesopelagik. Ia
bermula dari kedalaman 200 meter sehingga ke kedalaman 1000 meter. Zon ini
turut dikenali sebagai “twilight zone” (senja). Kerana cahaya
matahari tidak dapat menembusi dengan baik dan samar-samar.

Seterusnya, tiada tumbuhan yang boleh
didapati di zon ini, dek kurang penerimaan atau pendedahan terhadap cahaya
matahari. Kurang cahaya matahari bermaksud, proses fotosintesis itu tidak boleh
dilakukan dengan efisien.

Jadi hidupan marin zon mesopelagik makan
apa?

Jenis makanan atau sumber nutrisi bagi
hidupan yang menetap di zon mesopelagik, terdiri daripada makanan yang agak
rendah kandungan tenaga. Misalnya seperti cebisan organik, pelet najis ikan dan
mamalia, atau cebisan bangkai haiwan zon epipelagik yang jatuh ke bawah.

Bagaimana hidupan zon mesopelagik
bertahan?

Masih ingat tulisan aku tentang blobfish?
Secara teknikalnya, gaya hidup haiwan di zon mesopelagik ini, sama seperti
blobfish, yang mana sangat perlahan dan tak perlu banyak bergerak. Selain itu,
organ dan tisu badannya berkebolehan berfungsi tanpa menggunakan tenaga yang
banyak. Satu adaptasi yang berjaya dibangunkan, disebabkan oleh sumber makanan
yang sedikit.

Ada pelbagai organisma atau hidupan yang
menetap di zon mesopelagik ini dilengkapi tisu badan yang berkeupayaan untuk
menghasilkan cahaya sendiri (bioluminescence). Bermakna, ia mampu menyala dalam
keadaan gelap. Warna-warna yang dihasilkan turut berbeza dan berpelbagai.

Selain itu, ada ikan yang Tuhan anugerahkan
akan kebolehan pandangan inframerah. Yang membolehkan ia untuk melihat mangsa
dalam persekitaran yang gelap.

Walaupun persekitaran di zon mesopelagik
ini tidaklah segelap seperti di zon seterusnya, banyak haiwan yang menetap di
sini berjaya beradaptasi dalam menghasilkan cahaya, atau mempunyai kebolehan
bioluminescence ini atas sebab-sebab yang tertentu.

Pada hakikatnya, kebolehan ini memainkan
peranan yang lebih besar dan penting untuk haiwan dan hidupan tinggal di dalam
zon atau persekitaran yang gelap gelita tanpa cahaya.

3. Zon Bathypelagik.

Zon Bathypelagik bermula selepas 1000
meter dan menjangkau sehingga ke kedalaman 4000 meter dari permukaan laut. Ia
turut dikenali sebagai “Midnight Zone”, oleh kerana tiada cahaya
matahari yang dapat menembusinya, mengakibatkan kawasan ini gelap gelita.

Seperti di zon mesopelagik, tiada tumbuhan
yang boleh didapati hidup di zon ini. Makanan utama hidupan di zon bathypelagik
terdiri daripada bahan organik seperti plankton dan dinoflagella yang telah
mati, serta cebisan bangkai haiwan dari zon atas yang jatuh ke bawah.

Bagi haiwan yang tidak memakan sisa-sisa
organik yang telah jatuh itu, kebiasaannya akan menjadikan hidupan yang memakan
sisa tersebut sebagai mangsa.

Faham tak bahagian ni?

(Haiwan A makan sisa, Haiwan B makan si A)

Seterusnya, haiwan yang hidup di zon
bathypelagik ini bersaiz kecil. Tetapi, yang menariknya, haiwan di sini
didapati memiliki bukaan mulut atau rahang yang luas serta dilengkapi oleh
barisan gigi tajam. Selain itu, hidupan di zon ini turut mempunyai perut yang
besar, justeru membolehkan ia untuk memakan atau menelan apa sahaja haiwan.

Perlu tahu bahawa banyak haiwan dan
hidupan di zon bathypelagik ini tidak mempunyai organ penglihatan yakni mata (yang
berfungsi). Kerana di dalam keadaan gelap gelita, ia sesuatu yang tidak
diperlukan.

Disebabkan oleh tekanan yang sangat tinggi
dan sumber makanan yang terhad, haiwan di zon bathypelagik bergerak dengan
sangat perlahan. Selain itu, ia turut dilengkapi oleh insang yang sangat
efisien untuk mengekstrak oksigen yang terkandung di dalam air laut tersebut.

Sebagai fakta tambahan;

Kadangkala, paus sperma atau nama
saintifiknya Physeter macrocephalus, dan sotong colossal (Mesonychoteuthis
hamiltoni), menyelam ke zon ini untuk mencari makanan.

Kedua-dua haiwan ini adalah musuh tradisi.

Paus sperma gemar memakan sotong colossal.
Jika paus sperma diperhatikan secara dekat, dapat dilihat banyak parut di
permukaan badannya yang disebabkan oleh gigitan paruh sotong.

Tahukah anda bahawa ambergris atau lebih
dikenali sebagai ‘muntah paus’ itu, dihasilkan oleh paus sperma sahaja?
Bagaimana ia dihasilkan boleh baca di sini;

4. Zon Abyssopelagik.

Bermula dari kedalaman 4000 meter sehingga
6000 meter, air laut di zon ini sangat masin dan sangat sejuk. Purata suhu
direkodkan di zon abyssopelagik, menunjukkan ia berada di paras 2 darjah
celsius.

Tekanan yang wujud di pengakhiran zon ini
juga sangat hebat. Iaitu pada kadar 11,000 pound atau 4990 kilogram per inci
persegi. Jika menurut logik, sangat mustahil bagi mana-mana haiwan itu untuk
hidup di zon ini.

Walau bagaimanapun, haiwan di sini
mempunyai pelbagai adaptasi aneh yang membolehkan ia untuk bertahan dalam
ekosistem atau persekitaran bathypelagik yang membunuh.

Ikan di zon abyssopelagik mempunyai rahang
yang tidak bersambung atau bersendi. Ini memberikannya keupayaan untuk
mengheret mulutnya atau rahangnya ke permukaan dasar laut dalam mencari makanan
seperti kepah, udang-udang kecil, dan organisma mikroskopik.

Seterusnya, banyak haiwan seperti ikan dan
sotong di zon abyssopelagik ini dikurniakan kebolehan untuk menghasilkan cahaya
dari badannya sendiri (bioluminescence).

Apa itu bioluminescence?

Bioluminescence adalah salah satu daripada
bentuk chemiluminescence (kimia), bermaksud cahaya tersebut dihasilkan oleh
tindak balas kimia.

Dalam sesetengah haiwan, cahaya tersebut
dihasilkan oleh organisma simbiotik, misalnya seperti bakteria dari genera
Vibrio.

Tetapi majoriti hidupan atau kebiasaannya,
cahaya itu dihasilkan sendiri oleh haiwan tersebut (autogenik).

Secara umumnya, haiwan bioluminescent yang
menghasilkan cahaya bergantung kepada reaksi kimia yang terkandung dalam badan,
iaitu sejenis molekul penghasilan cahaya dikenali sebagai luciferin dan sejenis
enzim yakni luciferase.

5. Zon Hadalpelagik.

Zon hadalpelagik merupakan zon terakhir di
dalam sesebuah lautan. Ia bermula sejurus selepas titik akhir abyssopelagik,
iaitu 6000 meter sehinggalah ke kawasan dasar paling dalam laut bumi, yang
berkedalaman 11,000 meter dari permukaan laut.

Titik paling dalam di seluruh lautan
adalah satu kawasan yang dikenali sebagai “Challenger Deep” (10,911
meter) di dalam Jurang Mariana. Jurang ini terletak kira-kira 200 kilometer
dari luar persisiran pantai negara Jepun.

Suhu air di zon ini juga sangat sejuk dan
hampir berada di takat beku. Seterusnya, tekanan yang wujud di titik akhir zon
ini berada di paras 8 tan per inci persegi! Jadi, boleh bayangkan yang setiap
inci persegi daripada badan kau sedang dihempap oleh lori 8 tan?

Walaupun dengan persekitaran membunuh,
masih ada hidupan yang berjaya meneruskan kelangsungan hidupnya di zon
hadalpelagik. Misalnya Invertebrata (hidupan tanpa tulang) seperti timun laut
dan span laut.

Selain itu, seperti di zon-zon lain,
haiwan di sini bergantung kepada ‘hujan bahan organik’ yakni cebisan hidupan,
tumbuhan atau bangkai haiwan yang telah mati dari zon atas.

Walau bagaimanapun, tidak semua haiwan
dasar laut bergantung kepada hujan sisa organik tersebut. Ini kerana, pada
tahun 1977, ahli oseanografi menemukan komuniti haiwan dasar laut zon
hadalpelagik memakan bakteria yang wujud di sebuah bukaan dikenali sebagai
bolong hidrotermal.

Bolong-bolong hidrotermal ini mengeluarkan
air yang sangat panas dan diperkaya dengan pelbagai jenis mineral dari lapisan
dalaman bumi. Mineral-mineral ini memberi nutrisi kepada bakteria, kemudian
bakteria ini dimakan pula oleh haiwan seperti ketam, kepah dam sebagainya.

Walaupun ia berwarna putih (menurut logik
mudah dikesan pemangsa), tetapi disebabkan ia menetap di zon hadalpelagik yang
gelap gelita, ia tidak memberi kesan yang signifikan kepada kelangsungan hidup
ketam yeti.

Cacing tiub. Merupakan cacing polychaete.

PS: Gambar haiwan yang disediakan dalam
hantaran ni tak ikut turutan atau zon ia ditemui.

Diberikan nama saintifik pelican, sebab
mulut ikan ni menyerupai mulut burung pelican.

Ikan ini kebiasaannya berjalan di dasar
laut ketika mencari makanan. Namun ia pernah diperhatikan saintis berenang menggunakan
siripnya.

Dapat dilihat kepalanya memiliki kulit yang lutsinar.

Gigi ikan Fangtooth adalah antara yang
terbesar dalam kumpulan haiwan, berdasarkan nisbah saiz badan.

Salah satu daripada ikan bioluminescent. ‘Umpan’
ketumbuhan yang dikenali sebagai illicium, dan esca (‘mentol’) itu mengandungi
bakteria yang menghasilkan cahaya.

RUJUKAN:

National Oceanic and Atmospheric
Administration: Ocean Zones.

Dunn, Margery G. (1993). “Exploring
Your World: The Adventure of Geography.” Washington, D.C. National
Geographic Society.

“Animal Adaptations and Distribution
I & II”. University of Southern Florida.

Piper, Ross (2007), Extraordinary Animals:
An Encyclopedia of Curious and Unusual Animals, Greenwood Press.

National Geographic Xpeditions.
“Bioluminescence: Living Light”


Lagi Tengik Bau Haiwan, Lagi Sedap Dagingnya

Seketika selepas tularnya artikel saya berkenaan persamaan rasa reptilia dan ayam, saya dihujani dengan beberapa komen sebegini:

Dan yang ini:

Wah, meriah sungguh rakyat Malaysia ni. Saya nak terang benda mudah je boleh menyimpang sampai situ. Memandangkan anda mengutarakan persoalan begitu, nampaknya saya tak mempunyai pilihan lain melainkan huraikan lagi dengan lebih mendalam tentang kenapa reptilia rasa seperti ayam. Jadi, kenapa walaupun ular ni reptilia, rasa dia tak sama macam ayam? Untuk benda ni, saya akan pecahkan kepada tiga aspek berdasarkan hipotesis saya.

ASPEK 1: ANALOG

Sebelum saya menerjah jauh, saya nak cerita sedikit tentang fenomena aneh dalam dunia kimia. Anda pernah tak terfikir kenapa karbon monoksida (CO) boleh melekat pada sel darah merah, sedangkan dia bukannya oksigen pun (O2)? Jawapannya ialah struktur CO dan O2 ni lebih kurang, kedua-duanya melibatkan dua partikel sahaja walaupun elemen lain-lain. Fenomena ni kita panggil sebagai ‘structural analog’, bermakna kompoun kimia ni mempunyai rupa dan susunan kimia yang sama, tapi berlainan sifat.

Kita juga mempunyai satu lagi jenis analog: ‘functional analog’. Yang ni mempunyai fungsi dan sifat kimia yang sama. Contoh yang kita ada adalah kompoun dadah di bawah:

Memandangkan fenomena ini berlaku pada bahan kimia, maka secara tak langsung analog juga boleh wujud bagi dunia asid amino dan protein. Selain daripada faktor evolusi yang saya sudah cerita pada bahagian 1, ayam dan biawak dhab mempunyai rasa yang sama kerana mereka mempunyai protein yang sama dan juga ‘functional analog’ yang lebih kurang, menjadikan rasa mereka sama. Ular tak mempunyai rasa seperti ayam kerana barangkali mereka mempunyai banyak ‘structural analog’ dan juga protein yang tak sama. Saya difahamkan ular rasa seperti ikan, jadi menurut hipotesis ni, mereka mempunyai ‘functional analog’ yang sama.

ASPEK 2: SIFAT BINATANG, AROMA DAN ‘GAME ANIMALS’

Semua orang kenal bau lembu dan kambing ternak, tapi pernah tak anda bau lembu dan kambing liar? Pernah tak anda terfikir kenapa bau binatang liar ni kuat sangat? Sama seperti ayam ternak dan ayam kampung. Kenapa ayam kampung rasa lebih sedap? Ini semua boleh dikaitkan pada satu benda: ‘Gamey Characteristics’.

‘Game’ di sini bukan merujuk kepada permainan video, tapi kepada jenis haiwan yang diburu kita. Rusa, arnab liar dan beruang semua tu tergolong dalam ‘game animals’. Menariknya, haiwan-haiwan ini juga mempunyai bau tengik yang kuat dan lagi tengik baunya, lagi sedap rasa dagingnya. Oleh itu, ‘game animals’ juga merujuk kepada haiwan yang berbau kuat dan sedap. Selalunya, ‘gamey taste’ ini diekstrak menjadi stok kiub masakan dengan merebus tulang, tempat penghasilan darah dan juga aroma ‘game ‘ ni. Persoalan di sini, kenapa bau kuat?

Berlainan dengan haiwan ternakan, haiwan liar ni hidup bebas tanpa sebarang kawalan terhadap pemakanan mereka. Zat-zat dan khasiat yang dimakan mereka memberikan bau tengik khusus ini. Benda ni anda boleh lihat pada rusa kasturi liar yang mempunyai minyak kasturi terbaik sekiranya ia berasal daripada rusa liar. Selain itu, rusa juga mempunyai rasa yang lebih sedap sewaktu mereka tengah subur, terutamanya rusa jantan yang sudah matang dan bersedia untuk mengawan.

Keluarga saya ada bela dua ekor kucing. Yang putih atas tadi kami panggil Muezza dan yang coklat ni Brad Pitt. Dari sudut baka, Muezza adalah domestic longhair dan Brad Pitt pula merupakan Maine Coone kacuk. Kedua-dua daripada mereka diberi makan biskut kucing premium kerana Muezza ni ada masalah penghadaman (kebanyakan kucing bercorak putih ada masalah kesihatan). Cerita menarik yang saya boleh kongsikan ialah mreka mempunyai bau dan aroma yang lain. Muezza tak mempunyai bau kucing yang ketara dan Brad Pitt berbau seperti kedai Padini, manis manis wangi. Ingat, mereka ni diberi makanan premium, tapi kenapa Brad Pitt berbau seperti Padini?

Maine Coon merupakan baka kucing yang mahsyur kerana mereka ni seperti anjing versi kucing. Anda boleh didik mereka untuk bermain tangkap bola dan si Brad Pitt ni tahu macam mana nak buka sangkar kucing. Asalnya, mereka diwujudkan melalui kaedah kacuk di Maine, Amerika Utara. Adakalanya mereka  diletakkan di ladang dan kandang untuk menjaga haiwan perosak dek sifat pemburu mereka. Hipotesis saya di sini ialah bau ‘gamey’ Maine Coon ni wangi sebab nak elak haiwan buruan mereka dapat mengecam bau kucing. Bau Brad Pitt ni sebenarnya nak lagi tepat adalah seperti kedai Padini + bau hutan. Oleh itu, sifat biologi Brad Pitt ni menyebabkan ‘game smell’ mereka menjadi wangi dan manis.

Aroma ‘gamey’ ni tak terlakluk pada binatang sahaja. Kita pun ada sifat ni. Menurut satu kajian oleh  Jan Havlieek dari University of Prague, perempuan berbau lebih wangi dan menarik semasa mereka sedang subur. Sebagaimana kes rusa jantan tadi, kaum wanita menghasilkan ‘game aroma’ yang paling kuat semasa mereka tengah subur. Aroma ini dirembeskan pada badan manusia seperti darah, peluh dan ya, air mani manusia. Ingat tak apa yang saya sebut bau tengik ‘game’ ni juga bergantung pada pemakanan mereka? Kalau anda kuat makan strawberi, ada kemungkinan air mani anda bau macam…strawberi (Ok, ini agak awkward). You are what you eat.

ASPEK 3: UMAMI

Yang ni saya taknak hurai panjang kerana hujahnya sama seperti aspek 1, cuma saya rasa saya patut pisahkan dan bezakan kerana ceritanya lebih menarik. Jadi, apa benda umami ni?

Bagi mereka yang tonton atau baca komik Shokugeki no Soma, pasti anda sudah lali mendengar terma ini. Umami merujuk kepada asid amino glutamate yang bertanggungjawab dalam menjadikan makanan menjadi sedap. Cop! Macam pernah dengar pasal benda ni, tapi kat mana ya?

Ya, MSG dalam serbuk Ajinomoto merupakan komponen glutamate. MonoSodium Glutamate (MSG). Selalunya, makanan yang mempunyai rasa yang sedap kaya dengan glutamate. Oleh sebab itulah, umami juga dirujuk sebagai deria rasa kelima: sedap. Selalunya, makanan yang mempunyai tahap umami yang mempunyai bau yang kuat seperti kuning telur, cendawan shiitake, petai, lemak kambing dan lendir tomato. Disebabkan mereka semua berpunca daripada komposis glutamate yang sama, maka struktur kimia mereka boleh jadi analog dan juga boleh jadi sama.

Sebagai contoh, komponen 1,2,4-trithiolane yang bertanggungjawab dalam memberikan bau tengik petai adalah analog dan juga co-flavor bagi MSG. Menariknya, petai dan cendawan shiitake mempunyai bau tengik yang sama  dan kedua-duanya sedap. Satu lagi contoh analog umami ialah tomato dan kambing, Kalau anda makan buah tomato dan bandingkan rasanya dengan daging kambing dengan hidung tertutup, anda akan perasan rasa mereka adalah lebih kurang.

Ok, ini sahaja penerangan yang saya boleh berikan berdasarkan hipotesis saya. Cumanya, masalah saya memakan biawak dhab tu saya tak rasa ia menjadi satu masalah. Perihal halal memakan biawak dhab adalah lebih jelas berbanding haiwan laut yang tak mempunyai sebarang hadith secara direct mengenai hukum kehalalan mereka.

Demi memuaskan hati semua orang, saya rasa saya patut tukar selera saya terhadap briyani dhab kepada makanan lain.

…Mungkin saya patut cuba makan sambal belalang.


Perancis Secara Rasmi Menyertai “Star Wars”

Di Perancis, 14 Julai disambut setiap tahun sebagai Hari Bastille bagi memperingati peristiwa rakyat Paris menyerang Penjara Bastille pada 14 Julai 1789 yang mencetuskan Revolusi Perancis.

Ekoran daripada itu, raja Lousi XVI kehilangan kuasa mutlak, Perancis menjadi negara monarki berperlembagaan. 3 tahun kemudian (1792), Louis XVI dipancung, Perancis menjadi republik. Jadi, Hari Bastille ni dikira sebagai hari jadi Republik Perancis dan disambut sebagai hari kebangsaan.

Tapi sistem republik Perancis ni sebenarnya tak berapa stabil, 4 kali republik dibubarkan. Kali pertama (1804) dibubarkan oleh Napoleon menjadi empayar, kali kedua (1852) oleh anak sedara Napoleon, kali ketiga (1940) oleh Jerman, kali keempat (1958) oleh orang Perancis sendiri. Nama rasmi Perancis sekarang ialah “Republik Kelima Perancis”.

Tapi tu cerita lain. Yang menjadi tumpuan kali ini ialah “hadiah” daripada Presiden Macron kepada Republik Perancis sempena hari jadinya yang ke-230: melancarkan “space command” (commandement de l’espace) Perancis tersendiri menjelang September (en Septembre).

“Space command” tu mende? Secara ringkas, ia adalah markas tentera di luar angkasa. Dengan mewujudkan space command, negara mempunyai keupayaan untuk berperang di angkasa lepas.

Ramai melihat langkah Macron ni ada kaitan dengan perancangan Trump untuk mewujudkan space command US menjelang tahun depan. Pada Februari lepas, Trump telah menandantangani “Space Policy Directive 4” yang akan mewujudkan “space force” sebagai cabang angkatan tentera ke-6 selepas Army, Navy, Air Force, Marines dan Coast Guards.

Dan pada Ogos lepas, naib presiden US, Mike Pence juga mengumumkan bahawa US akan “kembali” ke bulan sebelum tahun 2024, selepas kali terakhir US mendarat di bulan pada tahun 1972. Kali ni bukan sekadar singgah ambil gambar, tapi nak mendirikan “permanent presence”, dengan kata lain, nak mendirikan pangkalan tentera di bulan, diikuti dengan marikh.

Sementara kita masih fokus pada “trade wars”, Trump telah pun melancarkan “star wars”. Tapi idea berperang di angkasa lepas sebenarnya dah wujud lebih awal, pada zaman presiden Ronald Reagan (1981-1989).

Waktu tu US masih berada dalam Perang Dingin dengan Soviet, jadi Reagan terfikir cara nak mengatasi ancaman Soviet ialah dengan mewujudkan sistem pertahanan misil di angkasa lepas. Reagan menamakan program dia “Strategic Defense Initiative” pada tahun 1983. Sertu politik Reagan seperti Ted Kennedy (senator dari Parti Demokrat) gelakkan Reagan samada terlebih minum ketum atau banyak sangat layan Star Wars.

Pada zaman Reagan juga space command US diwujudkan pada tahun 1985. Tapi pada 2002, Bush rasa benda tu membazir, dan melihat “war on terror” lebih mendesak berbanding “star wars”, jadi space command dimansuhkan.

Apabila US tak aktif, negara-negara seperti Rusia dan China pula jadi makin aktif di angkasa lepas. China menjadi negara ketiga yang membuat pendaratan robot di bulan pada tahun 2013, Rusia pula mewujudkan space command pada tahun 2015. Jadi Trump kenalah buat sesuatu untuk memastikan Rusia dan China tidak memintas dominasi US di angkasa lepas.

Selain istilah “geopolitics”, dalam politik antarabangsa juga terdapat istilah “astropolitics”. Astropolitik ialah lanjutan daripada geopolitik. Sepertimana US mendirikan pangkalan tentera di pulau-pulau pasifik seperti Hawaii dan Guam ialah geostrategi bagi ia “project power” ke Asia, penguasaan bulan dan marikh juga akan menjadi “stepping stone” untuk US mendominasi angkasa lepas.

Dan apabila permainan US, Rusia dan China makin rancak, Perancis pun perlu memastikan ia kekal relevan. Perancis join, Jerman pun pasti akan join. India dan Jepun pun akan join sekali untuk mengimbangi China (dan India telah pun mendemonstrasi keupayaannya melancarkan misil menembak satelit pada Mac lepas). Bila India join, Pakistan pun nak join. Meriah angkasa lepas nanti.

Aku check portal-portal berita BM, tak ada lagi yang melaporkan pasal berita ni. Macam tak penting. Sementara itu portal Indonesia pulak semangat melaporkan berita tersebut. Baru aku tahu “space command” dalam Bahasa Indonesia ialah “komando pasukan antarariksa”.

Itulah masa depan orde dunia. Tapi itu pun ada orang kita masih percaya bumi leper.


Roland Freisler – Hakim Hitler Yang Suka Menjerit

Apabila Adolf Hitler menjawat jawatan sebagai Kanselor Jerman pada tahun 1934, ini memberi peluang kepada Parti Nazi untuk bangkit dan duduk di kemuncak kuasa. Dari situ, mereka mempergunakan semua institusi terutama institusi kehakiman bagi memastikan semuanya memihak kepada mereka. Ini termasuklah penubuhan mahkamah kanggaru iaitu Mahkamah Rakyat diketuai oleh Roland Freisler. Siapa sebenarnya Freisler dan mengapa institusi ini digelar mahkamah kanggaru?

Semasa mudanya, Freisler sudah menunjukkan semangat patriotik yang tinggi dan tidak ketinggalan mendaftarkan diri semasa Perang Dunia Pertama (WWI). Atas sebab itulah, semasa menjadi sebahagian daripada Divisyen Ke-22, Askar Diraja Jerman, beliau dianugerahkan pingat Iron Cross Kelas Pertama dan Kelas Kedua semasa perang meletus. Pada tempoh yang sama, Freisler ditahan tentera Rusia dan dipenjarakan di sebuah kem pada tahun 1918. Di situ, beliau mempelajari Bahasa Rusia dan dikatakan dilantik sebagai komisar yang bertugas menguruskan bekalan makanan kem. Walaupun ini sekadar khabar angin, ia menghantui karier politik dan kehakiman Freisler.

Selepas perang berakhir, Freisler kembali menyambung pengajiannya dalam jurusan undang-undang di Universiti Jena dan diberi anugerah doktor kehormat pada tahun 1922. Pada tahun 1924, Freisler berkhidmat sebagai peguam dan ahli majis perbandaran untuk bandar Kassel, Jerman. Pada tahun 1925, beliau menyertai parti Nazi dan bertanggungjawab mempertahankan ahli-ahli parti apabila mereka berhadapan dengan tindakan mahkamah.

Walaupun dianggap tidak layak menjadi sebahagian daripada kepimpinan parti berikutan khabar angin tentang tempohnya di kem tahanan Rusia pada WWI, keupayaan Freisler tetap dipandang tinggi oleh mereka. Terima kasih kepada keupayaannya membela ahli Nazi di mahkamah, Freisler dilantik sebagai Pengarah Kementerian Keadilan Prussia (1933), Setiausaha Negara bagi Kementerian Keadilan Prussia (1933-1934) dan Menteri Keadilan Jerman (1934-1942).  Semasa berkhidmat sebagai hakim, pengetahuannya dalam undang-undang dan taktik agresif menyerang defendan (tertuduh) menjadikannya amat digeruni. Berdasarkan rekod, beliau tidak pernah memberi kebenaran seorang tertuduh memakai tali pinggang dan tidak pernah berfikir panjang menghukum mati pesalah kanak-kanak.

Kekejaman beliau dalam kamar mahkamah bagaimanapun tidak membantunya mendapat lebih banyak kuasa dalam pentadbiran. Ini kerana pertama, Freisler tidak mempunyai sebarang sekutu dalam parti dan kedua, masa silam dan pertaliannya dengan adik lelaki merangkap peguam, Oswald Freisler. Oswald banyak menentang kes rejim di mahkamah tatkala mereka cuba mengukuhkan cengkaman mereka pada semua institusi kerajaan dan suka memakai lencana parti semasa melakukannya. Menteri Propaganda, Joseph Goebbels segera melaporkan tindakan Oswald kepada Hitler dan berikutan itu, Oswald dipecat keanggotaannya dari parti tersebut. Pada tahun 1939, Oswald Freisler mati dalam keadaan misteri di mana punca kematiannya ialah bunuh diri tetapi itu tidak menghalang ramai berspekulasi Oswald berkemungkinan dibunuh. Apapun, ini membantutkan usaha abangnya untuk memajukan karier politiknya. Sehinggakan apabila Goebbels mencadangkan nama Freisler sebagai pengganti kepada Menteri Keadilan Reich, Franz Gurtner, Hitler membalas, “Bolshevik itu? Tidak!”

Namun, itu bukan penghalang kepada perlantikan beliau sebagai Presiden Mahkamah Rakyat menggantikan Otto Georg Thierrack yang mengambil alih jawatan Menteri Keadilan Reich pada 20 Ogos 1942. Mahkamah Rakyat ini ditubuhkan berasingan daripada pentadbiran kehakiman sedia ada dan mempunyai kuasa ke atas semua jenis kesalahan politik seperti pasaran gelap dan pendirian mengaku kalah. Sesiapa saja yang dihantar ke mahkamah ini dianggap sudah dijatuhkan hukuman mati. Buktinya, 90% kes yang dibawa ke mahkamah ini akan dijatuhi hukuman mati atau penjara seumur hidup. Dan mahkamah ini tidak segan-silu menyebelahi pihak pendakwaraya sekaligus ia menjadi satu lagi cabang eksekutif kerajaan dan alat terbaik untuk menakutkan populasi Jerman. Dan satu lagi fakta menakutkan berkenaan mahkamah kanggaru ini ialah Freisler juga mendapat kehormatan menjatuhkan hukuman mati ke atas pesalah juvana dalam sejarah Jerman.

Antara tahun 1942 hingga 1945, 5,000 pesalah dijatuhkan hukuman mati dengan 2,600 daripadanya dilakukan di kamar mahkamahnya. Dalam tempoh tersebut, bilangan pesalah yang dihukum mati lebih banyak berbanding jumlah pesalah yang dihukum mati sepanjang tempoh penubuhan Mahkamah Rakyat (1934-1945). Kejamnya Freisler terhadap mangsanya sehinggakan pada satu ketika, beliau pernah menghantar bil gilotin kepada keluarga Joseph Muller, seorang paderi Roman Katolik yang lantang menentang rejim Nazi. Dan atas sebab yang sama juga, Reinhard Heydrich turut menghantar surat jemputan kepada beliau untuk menghadiri Persidangan Wannsee pada tahun 1942.

Semasa di kamarnya, Freisler tidak segan-silu menjerit dan bercakap kasar terhadap mana-mana pesalah. Dan bagi setiap dakwaan yang dikemukakan, beliau juga tidak menyembunyikan sokongan tidak berbelah-bahagi terhadap rejim. Dan sekiranya pesalah melakukan kesalahan menentang rejim, maka bersiaplah mendengar jeritan dan sumpahan histeria Freisler terhadap mereka. Taktik ini dipelajari beliau daripada persembahan Ketua Pendakwaraya Mahkamah Soviet, Andrei Vyshinsky dan Freisler sendiri pernah menghadiri salah satu perbicaraan Vyshinsky pada tahun 1938.

Berikutan statusnya sebagai Presiden Mahkamah Rakyat, Freisler bertanggungjawab menguruskan kes-kes berprofil tinggi. Dan bagi kes-kes sebegini, ia selalunya berakhir dengan kematian, kadang-kadang dua jam selepas penghakiman telah diberi. Pada tahun 1943, beberapa ahli termasuk ketua kumpulan penentang White Rose dihukum mati dengan gilotin. Setahun kemudian, apabila ahli-ahli konspirasi 20 Julai dibicarakan, jentera propaganda Goebbels merakam prosiding tersebut sebagai propaganda terutama gelagat Freisler mengecam semua defendan. Pada satu ketika apabila Field Marshall Erwin von Witzleben cuba menahan seluarnya kerana diberi sehelai seluar lama yang besar, beliau menjerit kepada Witzleben, “Orang tua pengotor, kenapa kamu cuba menahan seluar tersebut?”

Ironinya, Mahkamah Rakyat juga menjadi tempat Freisler menemui ajalnya. Pada 3 Februari 1945, semasa mengendalikan satu prosiding, pesawat-pesawat pengebom Amerika Syarikat mengebom bangunan-bangunan kerajaan termasuk bangunan mahkamah. Mendengar bunyi siren serangan udara, beliau menangguhkan sesi secara tergesa-gesa dan mengarahkan semua menuju ke tempat perlindungan. Tatkala sibuk mengambil fail mahkamah, sebutir bom mengenai mahkamah menyebabkan sebahagian daripada bangunan tersebut roboh dan menghempap Freisler. Dan bila khabar kematiannya tersebar luas, tiada siapapun merasa sedih mendengarnya. Semasa mayatnya dibawa ke Hospital Lutzow, seorang pekerja hospital memberi komen, “Inilah ketentuan Tuhan.” Mayatnya dikebumikan di Perkuburan Waldfriedhorf Dahlem di Berlin dengan batu nisan tidak bertanda.

SUMBER:

Hughes, Russell. (2016). War History Online. Roland Freisler – Hitler’s Screaming Nazi Judge. https://www.warhistoryonline.com/world-war-ii/roland-freisler-hitlers-screaming-nazi-judge.html


Kisah Berudu Yang Makan Ikan Lahap Macam Piranha

Kau rasa haiwan apa yang sedang makan bangkai ikan kap ni?

Ikan piranha?
Ikan keli?

Jawapannya berudu.

Mungkin penampilannya tidak lah menakutkan seperti sekumpulan ikan piranha.

Namun, berudu katak kuak dari spesies Lithobates catesbeianus sangat mirip dari segi sifat pelahapnya dengan ikan dari Amazon itu.

Bila dah makan banyak, dah tentu la gemok. So ini lah rupa katak kuak Lithobates catesbeianus dewasa.

Berat katak ni boleh mencapai 500-800 gram. Dan berkemampuan untuk hidup 8-10 tahun.

Katak kuak dikenali untuk memakan apa sahaja yang mampu dimuatkan ke dalam mulut.

Ular, katak lain, tikus, burung pun jadi mangsa.

Walaupun kini haiwan ini dapat ditemukan di beberapa buah negara seluruh dunia, Lithobates catesbeianus berasal dari bahagian timur Amerika Utara.

Walau bagaimanapun, katak ini dianggap sebagai spesies invasif di negara-negara yang bukan habitat asalnya.

Malah di beberapa negeri Amerika Syarikat sendiri, katak ini dianggap sebagai spesies invasif.

Spesies invasif tu apa?

Spesies invasif adalah mana-mana spesies haiwan yang bukan asal di sesuatu lokasi.

Selain itu, spesies invasif berkeupayaan untuk merosakkan ekosistem, ekonomi, atau memberi kemudaratan kepada manusia.

Contoh spesies invasif di Malaysia adalah ikan keli Afrika atau ikan keli gergasi Mekong.

Ikan keli gergasi Mekong turut dikenali sebagai Ikan Patin Mekong sebab rupanya hampir sama.

Di habitat asal, ikan-ikan spesies invasif ini tinggal di sungai yang sangat panjang (ribuan kilometer) dan dalam, serta berarus deras.

Di habitat asalnya juga, ikan-ikan invasif ini ada pemangsa yang dilengkapi dengan ‘fizikal’ yang terbaik untuk memburu ikan tersebut.

Tetapi bila diperkenalkan di Malaysia yang sungainya sekitar ratusan kilometer, arus sungai yang lebih tenang, dan ketiadaan pemangsa, membuatkan ikan spesies invasif tersebut bermaharajalela.

Mengapa? Sebab dalam bahasa mudahnya, keadaan yang disebutkan di atas, membuatkan jumlah spesies invasif menjadi lebih banyak.

Jumlah populasi yang semakin meningkat memerlukan lebih banyak makanan yakni ikan asal.

Ikan-ikan spesies invasif ini pula pelahapnya memang tak boleh bincang. Mentekedarah aja kerjanya.

Maka habislah terancam kewujudan spesies-spesies asal.

Asalnya pasal katak, tapi dah menyimpang sikit. Maaf la yaSmiling face with open mouth and cold sweat. Harap bermanfaat.


Reptilia Paling Beracun Di Dunia

Seperti yang kita tahu, Komodo Dragon atau nama saintifiknya, Varanus komodoensis, antara biawak yang paling besar. Komodo Dragon adalah spesies reptilia sama seperti seekor biawak biasa. Mari kenali mereka.

Di mana mereka boleh dijumpai?

Kebiasaannya mereka dijumpai di sekitar kepulauan Indonesia dan sudah tentunya populasi mereka lagi tinggi di kepulauan Komodo. Habitat mereka lebih gemar berada di kawasan hutan tropikal, tetapi mereka akan berlegar-legar di sekitar kawasan pantai.

Bentuk fizikal

Mereka dikenali sebagai salah satu spesies cicak yang besar dimana mereka mempunyai ekor yang panjang dan juga kuat, leher yang tangkas dan badan mereka juga sangat kuat. Bagi komodo dragon yang dewasa, warna kulit mereka lebih kepada warna seakan-akan batu dan kulit mereka yang bersisik. Komodo dragon jantan bersaiz lebih besar daripada betina.

Saiz yang pernah direkodkan ialah hampir 4 meter panjang dan beratnya pula lebih 136kg. komodo dragon dikategori sebagai biawak paling berat di dunia. Walaupun mereka berat, mereka mempunyai keistimewaan yang luar biasa. Antaranya ialah pandangan mereka dan cara mereka memburu. Menurut Zoo Smithsonian, mereka mempunyai pandangan yang sangat baik kerana mereka mampu melihat sesuatu objek sejauh 300 meter. Jangan sangka mereka seberat itu tidak laju, kelajuan mereka mampu mencecah sehingga 20km/j tetapi cara mereka memburu, mereka lebih gemar memburu secara senyap.

Permakanan

Haiwan yang terselamat daripada dimakan oleh Komodo sangat beruntung. Akan tetapi, air liur mereka yang terkena pada mangsa mereka akan menyebabkan mangsa mereka akan mati dalam masa 24 jam. Hal ini kerana, air liur Komodo mengandungi lebih 50 jenis bakteria dan ia punca kematian dalam masa 24 jam. Mereka akan makan sehingga 80% daripada berat badan mereka hanya dalam sekali makan.

Rujukan web

-MAF-


Dato Jaafar: Permulaan Legasi Politik Malaysia

Jika di Amerika Syarikat, terdapat ramai ahli keluarga atau kumpulan keluarga mereka yang menjadi ahli politik dan sesetengahnya menjadi antara ketua kepimpinan negara.

Contohnya, keluarga Kennedy merupakan antara keluarga politik ternama pada abad ke 19 dan 20. Umum mengetahui John Fitzegerald Kennedy (JFK) merupakan Presiden Amerika Syarikat yang ke – 35.

Bapanya, Joseph P Kennedy merupakan Duta Amerika Syarikat ke United Kingdom sebelum P3rang Dunia Kedua dan datuknya, P.J Kennedy merupakan bekas Ahli Dewan Massachussets dua kali berturut-turut.

Di Malaysia, salah seorang keluarga politik yang terkenal ialah keturunan daripada legasi Ja’afar Bin Haji Muhammad. Ja’afar atau Dato’ Ja’afar Bin Muhammad merupakan seorang tokoh yang penting di dalam pembangunan negeri Johor sebagai negeri yang moden pada ketika itu.

Dato Jaafar dilahirkan di Singapura sekitar tahun 1838. Dato Ja’afar berasal dari keturunan figura politik terpenting semasa era Kesultanan Melayu Johor Lama.

Dato Ja’afar ialah keturunan langsung daripada Bendahara Paduka Kerajaan Johor dan Kesultanan Negeri Melaka. Beliau mendapat pendidikan Melayu di Sekolah Melayu Telok Belanga. Kehidupan keluarganya agak susah; ayahnya Haji Muhammad, seorang penenun kain.

Untuk menampung kehidupannya, Dato’ Ja’afar menjaja kuih, sebelum diterima bekerja sebagai kerani di pejabat Temenggung Ibrahim di Telok Belanga, Singapura pada tahun 1854.

Atas kesungguhannya bekerja, Dato’ Ja’afar dilantik menggantikan bapa saudaranya, Abdullah sebagai Penasihat dan Setiausaha Negeri Johor di bawah pentadbiran Sultan Abu Bakar, pada tahun 1860-an.

Kemunculan Dato’ Ja’afar sebagai orang penting dalam sejarah Johor bermula dengan perlantikan bapa saudaranya, Encik Abdullah bin Tok Muhammad Tahir sebagai ‘menteri’ kepada Temenggung Daing Ibrahim (1810— 1862). Dato’ Ja’afar mulai berkhidmat dengan kerajaan negeri Johor ketika berumur 16 tahun, sebagai Pelatih Kerani di Pejabat Menteri kepada Temenggung Ibrahim.

Dalam tahun 1856 beliau telah dilantik sebagai Kerani Besar di Pejabat Menteri. Kemudian beliau dilantik sebagai Penasihat dan Setiausaha Negeri Johor menggantikan bapa saudaranya Encik Abdullah, di bawah pentadbiran Sultan Abu Bakar, pada tahun 1860-an. Semasa dilantik ke jawatan itu, beliau telah banyak melakukan perubahan dalam pentadbiran Negeri Johor.

Antaranya pada 1868, Majlis Mesyuarat Negeri Johor ditubuhkan. Kemudian pada tahun 1873, pelbagai jabatan diwujudkan, antaranya Jabatan Perbendaharaan & Pesuruhjaya Polis.

Pada tahun yang sama, beliau dilantik sebagai Dato’ Bentara yang setara jawatannya dengan Menteri Besar kini. Kemudiannya beliau terus memangku jawatan Dato’ Menteri sehingga tahun 1882, dan kemudian terus dilantik sebagai Menteri Besar Johor oleh Maharaja Abu Bakar.

Dato’ Ja’afar juga pernah dilantik sebagai pengiring ketika Maharaja Abu Bakar mengadakan lawatan rasmi ke negara-negara Eropah pada 1886. Beliau pernah memangku tugas Sultan Johor untuk menjalankan pentadbiran negeri, ketika baginda keluar negeri. Pada  tahun 1904 beliau telah dilantik oleh Sultan sebagai Pemangku Raja. dan diarahkan untuk meraikan ketibaan Putera Arthur.

Ketika Dato’ Jaafar menjadi Menteri Besar, beliau telah melakukan pelbagai transformasi. emua pegawai British diwajibkan memakai pakaian rasmi kerajaan johor .Bendera Union Jack iaitu bendera kerajaan British mestilah dikibarkan lebih rendah dari bendera negeri Johor.Selain itu,surat-menyurat mestilah ditulis dalam bahasa Melayu.

Dato’ Jaafar juga merupakan antara tokoh penting yang lantang mempertahankan Negeri Johor daripada kemasukan oleh pihak luar. Pada tahun 1909, melalui sepucuk surat, Dato’ Ja’afar telah menasihatkan Sultan Ibrahim supaya tidak memasukkan seorang penasihat British ke dalam pentadbiran Johor. Dato’ Ja’afar bimbang dengan kesan campur tangan British dalam pentadhiran Johor.

Beliau disokong oleh Dato’ Ab. Rahman Andak, seorang pembesar Johor, yang lebih lantang daripada Dato’ Ja’afar. Walaupun Dato’ Ja’afar gagal menahan keputusan Sultan Ibrahim, namun, beliau telah bersuara menentang kemasukan British ke Johor.

Dari segi peribadi, beliau telah berkahwin sebanyak 5 kali. 4 orang anaknya termasuk seorang anak tiri beliau mengikuti jejaknya sebagai Menteri Besar iaitu Dato Abdullah Ja’afar, Menteri Besar Johor ke-3 (1923-1928), Dato’ Mustapha Ja’afar, Menteri Besar Johor ke- 4 (1928-1931), Ungku Abdul Aziz Bin Ungku Abdul Majid – anak tiri dari Rogayah Hanim, Menteri Besar Johor ke -6 (1935-1947) dan Dato Onn Ja’afar, Menteri Besar Johor Ke- 7 (1947-1950).

Dalam ramai anaknya, Dato Onn merupakan yang paling terkehadapan, beliau seterusnya mengasaskan Parti UMNO dan simbol penyatuan Orang Melayu.

Dato’ Jaafar menghembuskan nafasnya yang terakhir pada 3 Julai 1919 di rumahnya di Bukit Senyum. Beliau telah dikebumi1kan dengan adat istiadat di M4kam Diraja Mahmoodiah, Johor Bahru.

Bagi mengenang jasa beliau, Sultan Johor telah mengurniakan menganugerahkan Darjah Seri Paduka Mahkota Johor (SPMJ) kepada beliau dan Pingat Kebesaran Darjah Kelas Ketiga St Micheal Dan St George oleh Ratu Victoria.

Sebuah sekolah atas nama beliau turut didirikan di sebelah Istana Bukit Senyum, iaitu kediaman rasmi Dato Jaafar. Kediaman rasmi beliau juga kini dijadikan Muzium Tokoh Johor yang menghimpunkan koleksi dan memoribilia milik tokoh tokoh Johor termasuk beliau.


Sigurd: Pemburu Naga Viking Yang Tragis

Mitos Eropah pada Zaman Pertengahan sangat menarik dengan kepelbagaian kisah lagenda tentang wira dan makhluk yang misteri akan kewujudannya. Dari Semenanjung Iberia (Protugal dan Sepanyol) hingga Rusia pasti wujud kisah lagenda sama ada melalui penceritaan lisan atau koleksi puisi.

Naga menjadi haiwan mitos yang sinonim dalam budaya masyarakat Eropah. Dengar saja kata nama naga, pasti mereka bayangkan haiwan bersaiz gergasi yang berkepala seperti ular atau biawak, bersayap, dan mampu menghembuskan api. Kononnya ada sebilangan ahli sihir menjinakkan naga dan mengarahkannya memusnahkan kampung.

Jika naga wujud, pasti wujud golongan pahlawan yang bertugas untuk membvnuh naga. Golongan ini digelar sebagai pemburu naga (Dragon Slayer). Kisah pemburu naga juga mendapat tempat dalam budaya Eropah namun terdapat kisah pemburu naga yang popular dan sehingga kini masih dikenali oleh rakyat Eropah sendiri. Pemburu naga yang popular itu bernama Sigurd.

Sigurd (nama dari bahasa puak Norse) atau Siegfried (nama dari bahasa Jerman) adalah wira lagenda dari mitos Jerman, yang pernah membvnuh seekor naga kemudian dia sendiri dibvnuh.

Rekod pertama mencatatkan kisah Sigurd adalah dari batu ukiran bernama Batu Rune (runestone) dari Sweden serta kepulauan British yang bertarikh pada abad ke-11 Masihi.

Batu Rune adalah batu yang diukir dengan alphabet Rune yang melahirkan bahasa Jerman. Kemudian alphabet tersebut diganti dengan alphabet Latin.

Batu Rune yang diukir oleh orang Norse banyak ditemui di Södermanland dan Uppland di Sweden, Isle of Man dan Kirk Andreas dari kepulauan British. Ukiran tersebut ada mengisahkan tentang kisah Sigurd namun kesemua ukiran cuma memberitahu 3 perkara:

1. Sigurd membvnuh naga Fafnir
2. Sigurd memakan jantung Fafnir
3. Sigurd mendengar nasihat burung

Dari Batu Rune, kisah Sigurd berkembang pesat sehingga kisahnya pelbagai oleh mereka yang masih meneruskan lagenda Sigurd. Dari kepelbagaian karya, hanya 2 buah karya yang penting untuk kita terangkan kisah lanjutan Sigurd ini.

NIBELUNGENLIED

Nibelungenlied adalah karya puisi yang ditulis oleh warga Jerman pada Zaman Pertengahan, iaitu sekitar tahun 1200. Masuk kepada kisah Siegfried, ada 2 kisah yang bertentangan mengenai zaman muda Siegfried. Pertama, dia adalah putera yang diberi pembelajaran yang baik di Xanten oleh ibubapanya, raja Siegmund dan Sieglind.

Apabila Siegfried pergi ke kota Worms, iaitu ibu kota kerajaan Burgundy untuk memenangi hati puteri Kriemhild, tuan tanah Burgundy bernama Hagen von Tronje mencatat kisah yang berlainan iaitu: Siegfried adalah pahlawan jalanan (tanpa tuan) yang menang melawan bala tentera Nibelungen, peroleh pedang Balmung dan kain halimunan yang mampu menguatkan pemakai sehingga 12 kali ganda kekuatan.

Hagen juga mencatatkan bagaimana Siegfried membvnuh Fafnir, mandi dengan darahnya dan memakai kulit berduri yang menjadikan Siegfried kebal. Mungkin apa Hagen tuliskan adalah kisah Siegfried ketika remaja, meninggalkan istana demi kembara mencari kekuatan diri.

Berbalik kepada memenangi hati Kriemhild, Siegfried menjadi sahabat kepada raja-raja Burgundy iaitu Gunther, Gernot, dan Giselher. Gunther ingin menjadikan ratu Iceland bernama Brünhild menjadi permaisurinya, maka Gunther benarkan Siegfried mengahwini Kriemhild tapi dengan syarat Siegfried membantu Gunther untuk memenangi hati Brünhild.

Untuk menyakinkan Brünhild, Siegfried menyatakan bahawa dia adalah tuan tanah di bawah Gunther. Brünhild beritahu sesiapa yang ingin memenangkan hatinya mesti laksanakan tugas fizikal namun jika gagal, Brünhild akan membvnuhnya.

Siegfried menggunakan kain halimunan untuk membantu Gunther menyelesaikan tugasan yang diberi. Selesai tugasan, Brünhild terima lamaran Gunther. Gunther dan Siegfried berkahwin dengan pasangan sendiri.

Pada malam pertama, Brünhild tidak mahu tidur bersama Gunther tetapi mengikat suaminya dengan tali pinggangnya dan gantung dengan penyangkut. Keesokkan malamnya, Siegfried menggunakan kain halimunan dan melemahkan kuasa Brünhild. Tali pinggang dan penyangkut yang menggantung Gunther telah Siegfried berikan kepada isterinya.

Hasil perkahwinan Siegfried, mereka mempunyai anak lelaki bernama Gunther. Kemudian, Brünhild bergaduh dengan Kriemhild tentang keluarga mana satu layak memerintah Worms. Brünhild yakin bahawa keluarganya layak memerintah kerana percaya Kriemhild hanya berkahwin dengan tuan tanah walaupun berdarah kerabat diraja.

Pergaduhan mereka tiada kesudahan sehingga Brünhild mengutuk Kriemhild berkahwin dengan tuan tanah di kathedral, tempat para kerabat diraja berkumpul. Kriemhild membalas kutukan dengan menyatakan suaminya telah tidur bersama Brünhild dengan bukti tali pinggang Brünhild di tangan Kriemhild. Siegfried terkejut dengan tuduhan isterinya kemudian cuba menenangkan para hadirin bahawa tuduhan tersebut palsu.

Dari peristiwa tersebut, Brünhild berniat untuk membvnuh Siegfried. Hagen yang lama tidak menyukai Siegfried menghasut Brünhild dengan beritahu titik kelemahan Siegfried. Brünhild kemudian mencabar Siegfried dalam pertandingan memburu di Waskenwald. Pertandingan berlangsung dengan jayanya namun Brünhild gagal membvnuh Siegfried.

Tiba musim bunga, Siegfried yang tengah memburu sedang menghilangkan haus di sungai. Tiba-tiba Hagen datang menusuk belakang Siegfried yang merupakan titik lemahnya dengan lembing. Siegfried cedera teruk namun masih berupaya menyerang Hagen, mengutuk orang Burgundy dan kemudian meninggal dunia. Hagen kemudian menghantar mayat Siegfried dan membuangnya di depan pintu bilik tidur Kriemhild. Kriemhild tangisi kem4tian suaminya, kemudian mengebumikan di Worms.

VöLSUNGA SAGA

Völsunga saga adalah kumpulan puisi pada abad akhir ke-13 Masihi tentang kehidupan awal dan akhir kaum Völsung di Iceland. Kumpulan puisi ini adalah karya terbaik dan lebih jelas akan kisah Sigurd. Sigurd menurut Völsunga saga adalah putera dari mendiang raja Sigmund dan Hjordis. Dia dibesarkan oleh tukang besi diraja bernama Regin.

Ketika Sigurd dewasa, Regin pernah memberitahu Sigurd bahawa terdapat harta karun dalam gua yang dijaga oleh naga bernama Fafnir, yang sebenarnya diupah oleh dewa Odin, Loki, dan Hoenir sebagai penjaga harta. Sigurd kemudian meminta Regin untuk menukang sebilah pedang untuk membvnuh naga. Banyak pedang ditukang namun semuanya gagal apabila pedang Sigurd guna patah setelah berusaha membelah pemberat.

Akhirnya, sebilah pedang terakhir telah siap dengan menggunakan cebisan pedang mendiang ayahandanya dan pedang tersebut mampu membelah pemberat. Sebelum bertemu Fafnir, Sigurd pergi membalas dendam dulu, membvnuh musuh ketat ayahandanya bernama Lyngvi yang pernah menggulingkan kerajaan Sigmund. Dendamnya kemudian berjaya dengan bantuan dewa Odin.

Selesai membalas dendam, Sigurd pergi ke Gnita-Heath, di mana Fafnir menjaga harta. Sigurd kemudian menusuk jantung Fafnir terus membvnuhnya. Regin terus datang dan meminum darah naga. Regin mengarahkan Sigurd untuk me masak jantung Fafnir. Apabila Sigurd merasa jantung tersebut dengan jarinya untuk pastikan jantung tersebut telah masak, tiba-tiba dia mengetahui bahasa burung.

Burung yang Sigurd temui menasihati Sigurd supaya berhati-hati dengan Regin kerana dia merancang untuk membvnuh Sigurd. Tambahan lagi, burung tersebut memberitahu bahawa lebih baik hantar harta karun itu kepada puteri raja bernama Brynhild setelah membvnuh Regin. Sigurd lakukan semuanya, kemudian pergi menemui Brynhild. Brynhild ketika ditemui dia berbaring tidur dalam lingkaran perisai. Sigurd memotong perisai tersebut kemudian membangunkan Brynhild. Mereka berdua seterusnya merancang untuk berkahwin.

Suatu ketika, Sigurd datang ke istana raja Gjuki demi memenuhi perlawaan raja tersebut. Kemudian ratu Grimhild memberikan ubat kepada Sigurd secara senyap supaya dia dapat melupai Brynhild. Sigurd yang telah ‘diracun’ bersetuju mengahwini puteri raja itu bernama Gudrun. Ratu Grimhild kemudian menyakinkan Gunnar untuk mengahwini Brynhild.

Tiba ke istana kerabat diraja Brynhild, Brynhild terima lamaran Gunnar jika dia mampu melintasi dinding api yang menyelubungi istananya. Gunnar tidak dapat lakukannya dan Sigurd menjadi pengganti, menyamar sebagai Gunnar dan melintang dinding api. Brynhild terpesona dengan kejayaan Gunnar (penyamar oleh Sigurd) kemudian mereka tidur bersama selama 3 malam dengan pedang menjadi sempadan ruang tidur mereka. Kembali ke istana raja Gjuki, Sigurd dan Gunnar berkahwin bersama pasangan sendiri.

Suatu hari, Gudrun dan Brynhild bergaduh apabila mandi bersama di sungai tentang suami siapa yang berdarah diraja tulen. Gudrun kemudian membongkar semua cerita bahawa Brynhild tertipu dan menunjukkan cincin perkahwinannya dengan Sigurd. Brynhild marah dan ingin membalas dendam. Sigurd yang kemudian tersedar dari dipukau menyatakan cintanya kepada Brynhild tidak berubah dan mengambil keputusan untuk menceraikan Gudrun.

Brynhild menolak dan memaksa Gunnar membunvh Sigurd. Gunnar kemudian menyuruh adik lelakinya Guthorm membvnuh Sigurd. Pada malamnya, Guthorm menyelinap masuk ke dalam bilik tidur Sigurd dan menusuk di belakang Sigurd dengan pedangnya. Sigurd sempat bvnuh Guthorm dan kerana cederanya semakin teruk, dia meninggal dunia. Brynhild yang mengetahui kem4tian Sigurd terus membvnuh diri dan menyatakan cinta mereka berdua tetap kekal abadi.

Kisah Sigurd sememangnya tragis walaupun kepahlawannya terkenal dengan membvnuh naga. Namun benarkah watak mitos ini wujud?

Berkemungkinan kisah ini diinspirasikan dari kisah ahli kerabat dinasti Merovingian bernama Sigebert I yang berkahwin dengan puteri Brunhilda dari kerajaan Austrasia. Ini teori yang popular diasaskan pada tahun 1613. Kisah konflik Sigebert I hampir sama dengan lagenda Sigurd tetapi masih tidak mendapat kesahihan oleh ahli akademik lain.

Namun para pengkaji dahulu percaya asal-usul Sigurd berasal dari seorang pahlawan bernama Arminius iaitu ketua puak Jerman yang pernah memenangi P3rang Hutan Teutoburg, salah satu p3rang bersiri puak Jerman menentang tentera elit empayar Rom. Dikatakan Arminius adalah Sigurd dan bala tentera Rom adalah naga Fafnir. Namun perbandingan ini hanyalah metafora dan masih ada pengkaji lain membantah teori ini.

Jawapan terakhir yang menjadi persetujuan ramai adalah Sigurd atau Siegfried hanyalah mitos semata yang telah dipopularkan oleh kaum Jerman dan Scandinavia kuno.

Dalam permainan mobile game Fate/Grand Order (FGO), Sigurd dan Siegfried muncul sebagai Servant kelas Saber. Kedua-dua Servant hadir dari mitos yang berbeza. Siegfried adalah pemburu naga yang sepadan dengan watak Siegfried dari karya Nibelungenlied: mempunyai pedang Balmung dan memakai perisai berduri milik Fafnir. Manakala Sigurd pula adalah pemburu naga dari karya Völsunga saga. Tambahan pula Sigurd ini mempunyai hubungan cinta dengan Servant kelas Lancer bernama Brynhild.

RUJUKAN:

Byock, Jesse L. (trans.) (1990). The Saga of the Volsungs: The Norse Epic of Sigurd the Dragon Slayer. Berkeley and Los Angeles, CA: University of California

Fichtner, Edward G. (2004). “Sigfrid’s Merovingian Origins”. Monatshefte. 96 (3): 327–342.

Gallé, Volker (2011). “Arminius und Siegfried – Die Geschichte eines Irrwegs”. In Gallé, Volker (ed.). Arminius und die Deutschen : Dokumentation der Tagung zur Arminiusrezeption am 1. August 2009 im Rahmen der Nibelungenfestspiele Worms. Worms: Worms Verlag. pp. 9–38

Haymes, Edward R.; Samples, Susan T. (1996). Heroic legends of the North: an introduction to the Nibelung and Dietrich cycles. New York: Garland.